text:
Рөстәм Хәмитов: «Власть менән халыҡтың берлектә эшләүе — республикабыҙҙың үҫеш нигеҙе» Фото: Олег Яровиков
Рөстәм Хәмитов: «Власть менән халыҡтың берлектә эшләүе — республикабыҙҙың үҫеш нигеҙе»
Рөстәм Хәмитов: «Власть менән халыҡтың берлектә эшләүе — республикабыҙҙың үҫеш нигеҙе» Фото: Олег Яровиков
ӨФӨ, 2016 йыл, 8 апрель. /«Башинформ» мәғлүмәт агентлығы, Арина Рәхимҡолова/.
Башҡортостан Башлығы Рөстәм Хәмитов властың һәм халыҡтың берлектәге тырышлығы менән генә республика үҫешәсәк тип белдерҙе. Ул төбәктә йәшәүселәргә 7 апрелдә тура бәйләнеш барышында асыҡ диалог өсөн рәхмәт белдерҙе.
«Бындай аралашыу минең өсөн бик мөһим. Минең өсөн министрҙарҙың отчеты түгел, халыҡ төп мәғлүмәт сығанағы булып тора. Уларҙы нимә борсоуын тыңлау, ишетеү һәм аңлау мөһим», — тип һыҙыҡ өҫтөнә алды республика етәксеһе.
Рөстәм Хәмитов кешеләрҙең Башҡортостанда барған хәл-ваҡиғаларға ысын күңелдән борсолоуҙарын ишетеүен билдәләне. Төбәк Башлығы ошондай асыҡтан-асыҡ һөйләшеүҙе кәрәкле тип иҫәпләй.
«Минең өсөн мөхит бик мөһим. Үҙебеҙҙең кем икәнлегебеҙҙе аңларға кәрәк: республиканы дөрөҫ йүнәлештә үҫтерергә тырышҡан берҙәм коллективмы, йә иһә беҙҙе кире һөҙөмтәләргә килтерәсәк эске ҡаршылыҡтар өҙгөләйме? Дөйөм проблемаларҙы хәл итеүгә ойошҡанлыҡтың булыуын күрәм. Халыҡ вайымһыҙ түгел», — тине Рөстәм Хәмитов.


c: text/html

text:
Рыцарь Ордендары
Ры́царь О́рдены - урта быуаттарҙан башлап барлыҡҡа килгән рыцарьҙарҙын ойошмаһы. Католик динен таратыу һәм яҡлау маҡсаты менән ойошторолғандар.
Ордендың төҙөлөшө[үҙгәртергә | вики-тексты үҙгәртергә]
Ордендарҙа иерархия төҙөлөшө булған. Орден менән бөйөк магистр (гроссмейстер) етәкселек иткән. Уны папа раҫлаған.
Ордендарҙың исемлеге[үҙгәртергә | вики-тексты үҙгәртергә]
Йәйәләрҙә барлыҡҡа килгән йыл.
- Госпитальерҙар (1080)
- Ливон ордены
- Тамплиерҙар (1118 тирәһе)
- Тевтон ордены (1190)
Һылтанмалар[үҙгәртергә | вики-тексты үҙгәртергә]
- Нәфис фильм "Александр Невский" (урыҫ.)
- Нәфис фильм "Геркус Мантас" (урыҫ.)
- Нәфис фильм "Тайна ордена" (урыҫ.)

robotstxt: allowed

filter: keep


text:
Республиканың аҙ тоннажлы нефть химияһы кластеры предприятиелары бюджетҡа 500 миллион һум һалым күсергәнФото: Андрей Старостин
Республиканың аҙ тоннажлы нефть химияһы кластеры предприятиелары бюджетҡа 500 миллион һум һалым күсергән
Республиканың аҙ тоннажлы нефть химияһы кластеры предприятиелары бюджетҡа 500 миллион һум һалым күсергәнФото: Андрей Старостин
Республиканың аҙ тоннажлы нефть химияһы кластерына ингән предприятиелар бөтә кимәл бюджеттарға 500 миллион һум самаһы һалым күсергән, тип хәбәр итте «Ҙур химия» IV Халыҡ-ара форумында БР Нефть-химия эшкәртеү институты директоры Эльшад Теләшев.
Уның фекеренсә, институтта ойошторолған Коллектив ҡулланыу үҙәге кластерҙаң һөҙөмтәле эшен тәьмин итә. Уның ярҙамында предприятиелар башҡа ҡатнашыусыларҙың матди-техник базаһы тураһында мәғлүмәт белә, бергәләп эштәр башҡара һәм уны тәжрибә-сәнәғәткә индерә ала.
Дөйөм алғанда Рәсәйҙә нефть химияһы байтаҡ яй темптар менән үҫешә. Башҡортостанда тулайым продуктта тармаҡтың өлөшө 40 процентлап тәшкил итә. Өҫтәүенә төп өлөштө нефть продукттары производствоһы индерә.
— Бәләкәй һәм урта эшҡыуарлыҡҡа килгәндә, уның өлөшө был йүнәлештә 20 проценттан саҡ ҡына күберәк. Донъяла был күрһәткес күпкә артығыраҡ, — тип билдәләне Эльшад Теләшев.
Аҙ тоннажлы нефть химияһы продукцияһы күбеһенсә сил илдән һатып алына. Импорт күләме 40 миллиард доллар самаһы тәшкил итә.
Секция эше аҙағында аҙ тоннажлы нефть химияһы кластерының яңы ҡатнашыусылары менән уртаҡ эшмәкәрлек тураһында өҫтәмә килешеүгә ҡул ҡуйыу уҙҙы.


text:
Башҡортостан журналистикаһының бер юлы өс вәкиле тармаҡтың атҡаҙанған хеҙмәткәрҙәре булды
«Башҡортостан Республикаһының атҡаҙанған матбуғат һәм киң мәғлүмәт хеҙмәткәре» тигән почетлы исемде республика киң мәғлүмәт сараларының бер юлы өс вәкиле алды. Юғары профессионал һәләте һәм күп йылдар намыҫлы хеҙмәте өсөн төбәк башлығы указы менән «Башҡортостан» телерадиокомпанияһы дәүләт унитар предприятиеһы телеоператоры Урал Ғатауллин, «Звезда» редакция-нәшер итеү комплексы директоры Федор Кулагин һәм «Кызыл таң» гәзитенең бүлек мөдире Рәзилә Низамова бүләкләнде.
Ошо уҡ указ менән почетлы исемдәр мәҙәниәт, фән, юриспруденция, мәғариф, һаулыҡ һаҡлау, агросәнәғәт, урман хужалығы, сәнәғәт өлкәһе вәкилдәренә бирелде.


text:
Өфө янындағы сүплектә 20 мең DVD-дискылар юҡ ителде
Черкассы ҡасабаһында ҡаты көнкүреш ҡалдыҡтары полигонында контрафакт дискылар партияһы юҡ ителде. Дөйөм хаҡы 20 миллион һум самаһы булған 20 мең берәмек иҫәбендә тыйылған DVD-продукцияһы Башҡортостандың баш ҡалаһында йәшәгән кешенең йортонан алынған, тип хәбәр иттеләр БР буйынса Эске эштәр министрлығының матбуғат хеҙмәтенән. Ир-ат законлы булмаған продукцияны даими рәүештә Өфөнөң Ленин районындағы баҙарҙарҙың береһендә һатҡан. Ә DVD-дискыларҙы үҙ өйөндә һаҡлаған. Вайымһыҙ һатыусыға ҡарата авторлыҡ хоҡуҡтарын боҙоу факты буйынса енәйәт эше асылған. Суд ир-егетте — шартлы рәүештә бер йылға иркенән мәхрүм итергә, ә тауарҙы юҡ итергә ҡарар сығарған.


text:
Фото:
Башҡортостан башлығы: «Төбәк-ара хеҙмәттәшлекһеҙ тиҙ хәрәкәт итә алмаясаҡбыҙ»
Фото:
ӨФӨ, 2014 йыл, 11 сентябрь. /«Башинформ» мәғлүмәт агентлығы, Әлим Фәйезов/.
10 сентябрҙә Дүшәнбелә (Тажикстан Республикаһы) Рөстәм Хәмитов Шанхай хеҙмәттәшлек ойошмаһы Эшлекле советының идараһы ултырышында сығыш яһаны.
Республика башлығы үҙ сығышының темаһы – ул төбәк-ара хеҙмәттәшлек булыуын билдәләне.
— Был, ҙур потенциалға эйә, әммә әлеге тулы күләмдә тормошҡа ашырылмаған, һеҙҙең менән беҙҙең эшебеҙҙең иң мөһим йүнәлештәренең береһе тип иҫәпләйем, — тине Рөстәм Хәмитов. — Бөгөн төбәктәрҙең хеҙмәттәшлек мәсьәләләре беҙ теләгәнсә киң ҡаралмай. «В2B» — «бизнес менән бизнес», «G2G» — «хөкүмәт менән хөкүмәт» форматтары бар. Төбәк-ара хеҙмәттәшлек юҡ йәки ул бик бәләкәй.
Башҡортостан башлығының фекере буйынса, Шанхай хеҙмәттәшлек ойошмаһы «аяғында ныҡлы баҫып тора».
— Һуңғы 70 йылда көнсығыш йүнәлеше Рәсәй өсөн тышҡы сәйәсәттең иң мөһим өҫтөнлөктәренең береһе булып иҫәпләнде. Килеп сыҡҡан хәлдә ШОС илдәре менән тигеҙ хоҡуҡлы, үҙ-ара отошло нигеҙҙә үҫешеү мөһим әһәмиәткә әүерелә. Әгәр дәүләттәребеҙҙең етәкселәре кимәлендә даими эш барһа, төбәктәр кимәлендә бындай эш ғөмүмән юҡ тиерлек. Һуңғы ваҡытта был мәсьәлә менән тығыҙыраҡ шөғөлләнә башланыҡ, — тип билдәләне Рөстәм Хәмитов. Ул ултырышта ҡатнашыусыларға «R2R» — «төбәк менән төбәк» форматын, нәҡ горизонталь интеграцияны төҙөү форматын ҡарарға тәҡдим итте.
— Тормош үҙе сауҙа-иҡтисад мөнәсәбәттәре өлкәһендә төбәк кимәлендә дәүләттәр-уҙаҡташтар хеҙмәттәшлегенә йүнәлтелгән программаларҙы ғәмәлгә ашырыу, төбәк-ара кластерҙар булдырыу, төрлө-төрлө күп мәсьәләләрҙе күмәкләп хәл итеү өсөн берләшмәләр һәм ассоциациялар ойоштороу бурысын ҡуя. Беҙҙең республика Рәсәйҙең тышҡы иҡтисади сәйәсәт контексында халыҡ-ара уҙаҡташлыҡты үҫтереүҙә әүҙем ҡатнаша. Ҡаҙағстан, Белорусь – Евразия иҡтисади союзы буйынса Рәсәйҙең уҙаҡташ-илдәре менән мөнәсәбәттәрҙе әүҙем үҫтерәбеҙ. Бөгөн Рәсәй-Ҡаҙағстан сауҙаһының 70 проценты тап төбәк-ара бәйләнештәргә тура килә. Беҙ Ҡытай Халыҡ Республикаһы менән эш итеү тәжрибәһенә эйә. Ҡытай Халыҡ Республикаһы Янцзы йылғаһының үрге һәм урта ағымы төбәктәре менән Волга буйы федераль округы төбәктәре араһында хеҙмәттәшлекте ойоштороуҙа ыңғай тәжрибәбеҙ бар. 2012 йылдан алып Башҡортостан Һиндостан, Бразилияның төбәк уҙаҡташтары менән тығыҙ эш алып бара. Беҙҙең ҡарауға, шундай уҡ эш ШОС һәм БРИКС илдәре менән дә һөҙөмтәле буласаҡ. Ҡытай менән эш тап шундай хеҙмәттәшлектең нығыраҡ һөҙөмтә биреүен дәлилләй, — тине Башҡортостан башлығы. Уның фекере буйынса, «төбәк-ара хеҙмәттәшлекһеҙ тиҙ хәрәкәт итә алмаясаҡбыҙ»
Стенограмма менән тулыһынса БР Президентының рәсми сайтында танышырға мөмкин.


text:
Рим
Рим (итал. Roma [ˈroːma])— ҡала, 1870 йылдан башлап, Италия-ның баш ҡалаһы, Лацио өлкәһенең һәм Рим провинцияһының административ үҙәге. Тибр йылғаһында урынлашҡан. Халҡы — 2,73 млн кеше.
Рим — донъялағы иң боронғо ҡалаларҙың береһе, Рим империяһының боронғо баш ҡалаһы. Төрлө сәйәси шарттарҙа кеше йәшәй торған ҡала булып ҡалыуы сәбәпле, Римде беҙҙең эраға тиклем III быуатта, Антиклыҡ дәүерендә үк «Мәңгелек ҡала»(лат. Roma Aeterna тип атайҙар. Уны тәү башлап, беҙҙең эраға тиклем I быуатта Рим шағиры Альбий Тибулл шулай тип атай. Ҡаланың шулай уҡ «ете ҡалҡыулыҡтағы ҡала» тигән рәсми булмаған исеме лә бар. Иң беренсе, ауылдар Палатин ҡалҡыулығында урынлаша, һуңынан күрше Капитолий һәм Квиринал ҡалҡыулыҡтарына ла күсеп ултыра. Тағы ла һуңғараҡ ҡалған дүрт (Целий, Авентин, Эсквилин һәм Виминал ҡалҡыулыҡтарына ла халыҡ күсеп ултыра.
Йөкмәткеһе
- 1 Ҡаланың урынлашҡан ере
- 2 Тарихы
- 3 Үҙидаралыҡ
- 4 Административ бүленеш
- 5 Халҡы
- 6 Климаты
- 7 Транспорт
- 8 Мәғариф
- 9 Иҫтәлекле урындар
- 10 Туғандаш ҡалалар
- 11 шулай уҡ ҡарағыҙ
- 12 Иҫкәрмәләр
- 13 Әҙәбиәт
- 14 Һылтанмалар
- 15 Фотографиялар
Ҡаланың урынлашҡан ере[үҙгәртергә | вики-тексты үҙгәртергә]
Рим Тибр йылғаһының һул ярында, 25 саҡрым алыҫлыҡта Тиррен диңгеҙе-нән һәм Апениндан диңгеҙгә төшөүсе Апеннин тау һыртынан, шулай уҡ 25 саҡрым алыҫлыҡта урынлашҡан. Күп кенә Европа ҡалаларынан айырмалы рәүештә, ҡала төҙөлөшө майҙаны ҡала һыҙаты майҙанының бары тик дүрттән бер өлөшөн генә алып тора.
Тарихы[үҙгәртергә | вики-тексты үҙгәртергә]
БоронғоРим[үҙгәртергә | вики-тексты үҙгәртергә]
Хәҙерге Рим урынына тәүге күсеп ултырыуҙар ҡалаға нигеҙ һалғанға тиклем була.
Батша осоро[үҙгәртергә | вики-тексты үҙгәртергә]
Иң билдәле легендаға ярашлы, Альба-Лонга батшаһының ҡыҙы Рея Сильвия- нан һәм Марс (мифология) аллаһынан тыуған ағалы-ҡустылы Ромул һәм Рем Тибр йылғаһы яры буйында үҫә. Альба-Лонги тәхетенә уның законлы хакимы — олаталары Нумиторҙы кире ҡайтарып, Ромул менән Рем колония булдырыу өсөн Тибрға ҡайта. Егеттәр араһында бәхәс сыға: Ромул Ремды үлтереп, Палатинала нығынған ауыл төҙөй. Беҙҙең эраға тиклем I быуатта Римгә нигеҙ һалыныуы тураһында бер нисә дата иҫәпләп сығарыла. Уларҙың иң билдәлеһе — 21 апрель беҙҙең эраға тиклем 753 йыл . Ромул Римдең тәүге батшаһы була. Традиция Боронғо Римдең 7 баташаһы булыуын әйтә. Батша Сервий Туллий традицион рәүештә билдәле Сервиев стена- һының төҙөүсеһе тип атала. Батша осоронда Римдә тәүге храмдар барлыҡҡа килә, шул иҫәптә Веста храмы һәм Янус храмы. Тарихсы Тит Ливий мәғлүмәте буйынса, Сервий Туллий иҫәп алыу ваҡытында Римдә 80 мең граждан бар, тип һанаған.
Республика Риме[үҙгәртергә | вики-тексты үҙгәртергә]
Ҡала оҙаҡ ваҡыт физик ҡына түгел, ә сакраль сик тә булып тороусы Сервиев стена -һы менән сикләнгән. Римдең сиген билдәләү өсөн померий) термины ҡулланылған. Рим дәүләте киңәйгәс, юлдар һалынған. Башта был юлдар ҡаланы Италия колониялары, һуңғараҡ төпкөл провинциялар менән бәйләгән. Римдең үҙәк өлөшө булып, Палатин һәм Квиринал араһындағы үҙән һанала. Ул Рим форум -ы булараҡ билдәле. Бынан мөһим урамдар таралған: Римдең төп изге Юпитер храмына күтәрелеүсе Via Sacra, уға параллель рәүештә Палатин итәгенән via nova һ.б. китә. Ҡала эсендә икенсе бер мөһим майҙан булып Тибр— Бычий форум мал баҙары тора. Ул ҡаланың иң йәнле сауҙа барған өлөшөндә урынлашҡан. Күршелә, тик ҡала стенаһынан тыш, йәшелсә баҙары ятҡан Forum Holitorium. Республика Римендә храмдар иҫәбе Рим халҡының юғары динле булыуын күрһәткән; тулы булмаған риүәйәттәр нигеҙендә ҡаланың һәр бер өлөшөндә изге урындар булған. Шулай уҡ ҡалала Ceres, Liber, Libera боронғо триада храмы урынлашҡан. Риүәйәттәр буйынса, ул беҙҙең эраға тиклем 496 йылда төҙөлгән. Рим дәүләте үҫкән һайын ҡала ла ҙур үҙгәрештәр кисерә. Померий -ҙы Луций Корнелий Сулла тарафынан киңәйтеү һәм яңы Гней Помпей биналарын төҙөүҙе Цезарь һәм Август эшмәкәрлеге алып барған. Аппиева юлы буйлап, Тибр янында, Марс майҙанында, porta Capena аръяғында барлыҡҡа килгән тотош ҡаласыҡтарҙы ҡаланың юридик өлөштәре итеп эшләргә кәрәк була (факттар буйынса улар был ҡала составына ингән була). Бары тик ошо юл менән генә ҡала үҙәгендә йәшәү өсөн түҙерлек шарттар булдырырға, тормошто ҡаланан ситкә йүнәлтергә һәм үҙәктәге йәмәғәт зданиеларына иркенлек бирергә була.
Император Риме[үҙгәртергә | вики-тексты үҙгәртергә]
Цезарь Гай Юлий сенаттың яңы зданиеһын төҙөй һәм форумдың көнбайышы яғында уның исеме менән аталған яңы ғәйәт ҙур базиликаға (урта быуаттағы төҙөлөш тибы) нигеҙ һала. Марс майҙаны -нда йәмәғәт зданиелары өсөн яңы территория булдырыу ҙа уның идеяһы була. Тәүге идея Марс майҙаны — нда (Saepta Julia) тауыш биреү портигы төҙөлөшөндә, икенсеһе (fora) яһалма майҙандар булдырыуҙа сағылыш таба. Уларҙың тәүгеһе булып, Юлий Цезарь форумы менән ырыу башлығы Венера храмы тора. Цезарҙың бөтә пландары бары тик, 14 квартал ҡалаһы — н булдырған Октавиан Август ваҡытында ғына тормошҡа ашырыла. Ошо ваҡыттан алып, Рим үҙенең нығытылған ҡала үҙенсәлеген юғалта. Сервиево стенаһы киңлеге тулыһынса төҙөлөп бөтә, ҡала эсенә биҫтәләр ҙә инә.
Рим форум — ында, Курия Юлия һәм Базилика Юлия храмдарын реставрациялау һәм яңынан төҙөүҙән башҡа, Цезарь храмын һәм Римдең яңы сәйәси тормошо үҙәген төҙөү ҙә Августаға тура килә. Шулай уҡ беҙҙең көндәргәсә һаҡланған Пантеон (Рим) төҙөлә.
Нерон императоры идаралығында «Оло янғын» сыға. Флавии династияһының раҫлауы буйынса ғына ҡала тулыһынса яңынан төҙөлә һәм был юлы тағы ла матурыраҡ итеп. Полиция характерындағы саралар ҡаланың күренешен үҙгәртә. Яңы өйҙәр тағы ла күркәмерәк төҫ ала: һәр өй ҡыйыҡлы булырға тейеш була. Шул арҡала ҡала ябыҡ галерия төҫөн ала. Янғындан һуң Флавийҙар буш арауыҡтарҙы үҙҙәренең монументаль зданиеларына файҙалана. Палатин һәм Эсквилин үҙәнендә Колизей барлыҡҡа килә, уның тирәләй — бик күп эш йорттары төҙөлә.
Беренсе императорҙарҙың эшмәкәрлеген Траян тамамлай. Ул император майҙандарын ғәйәт ҙур майҙанлы Марс майҙаны менән бәйләй. Ошо ваҡытта төҙөлгән Траян колоннаһы бөтә донъяға билдәле. Адриан- дың төп хеҙмәте булып, Велийҙағы Венеры һәм Ром храмы тора. Тибр аръяғында Адриан үҙенә мавзолей төҙөй. Ошо ваҡытта шунда уҡ яңы цирк төҙөлә. Императорҙар бик ҙур Терм (йәмәғәт мунсалары) төҙөүҙә лә әүҙем эш алып бара.
Иң һуңғы зданиелар төҙөлөшө Рим империяһы ҡатмарлашҡан хәл арҡаһында яй бара. III быуат аҙағында Аврелиан стенаһы булараҡ билдәле булған яңы нығытма төҙөлә. Ул Тибр аръяғындағы өлөштө һәм бөтә ҡаланы уратып ала. Стена таможня һыҙығы һәм померий сиге менән тура килә. Тик күп осраҡта стена эсенә кәшәнәләр индерелгән, шул иҫәптә Цестия пирамидаһы һәм Еврисак кәшәнәһе. IV быуат -та христиан храмдарын төҙөү башлана. V быуат-та ҡала өсөн ауыр ваҡыттар башлана. 410 йыл — да Римде башлыҡ вестгот Аларих баҫып ала һәм талай. Ә 455 йыл — да уны вандал — дар вәхшиҙәрсә талай.
Боронғо Римдең ҡала хужалығы[үҙгәртергә | вики-тексты үҙгәртергә]
Рим урта быуаттарҙа[үҙгәртергә | вики-тексты үҙгәртергә]
476 йыл- да Одоакр һуңғы көнбайыш-Рим императорын тәхеттән ҡолата. Тик тиҙҙән, үҙ сиратында остгот -ҡа Бөйөк Теодорих — ҡа үҙ урынын бирә. Византияла остготтар менән һуғышта (536—552) Рим алты тапҡыр ҡамауға эләгә һәм ҡулдан-ҡулға күсә. Шул уҡ ваҡытта остгот батшалары, иң элек Тотила, Рим халҡы араһынан бик күп аманат ала. Был иң билдәле фамилияларҙың юғалыуына һәм Рим халҡының 30-40 меңгә кәмеүенә килтерә. Сираттағы ике быуат (570—750) дауамында, италияның күп кенә өлөшө лангобард — тар тарафынан Византиянан көсләп тартып алынғас, папалар ҡаланың донъяуи эштәрендә тәүге ролде уйнай башлай. Римде ҡалдырған императорҙар айырым зданиеларҙы тотоп торһа ла, был реставрациялар бары тик ташлама ғына; күп кенә йәмәғәт зданиелары емерелә. Бөйөк Теодорих ҡына киң реставратор эшмәкәрлеге алып барырға маташып ҡарай, ләкин был оҙаҡҡа ярҙам итмәй. Зданиеларҙың емерелеүе ундағы бронза, мрамор һәм башҡа ҡиммәтле материалдарҙың сираттағы баҫып алыусылар тарафынан урланыуға килтерә. Иҫке биналар ҡаршылыҡһыҙ емерелә, христиан сиркәүҙәрендә йәки феодаль крепостарҙа ышыҡ тапҡандары ғына һаҡланып ҡала. Ватикан ҡалҡыулығы янында уңайлы урынлашҡан Адриана мавзолей — ы, Аврелиан стенаһын төҙөгәнгә тиклем ҙур крепость була, яйлап ул папаның алып булмаҫлыҡ Изге фәрештә замогы — на әйләнә. Бер нисә ҡамауҙы күтәрә Римде талау (1527 йыл)).
Рим Яңы һәм Хәҙерге ваҡытта[үҙгәртергә | вики-тексты үҙгәртергә]
1798 йылдың февралендә француз ғәскәрҙәре Бертье Луи Александр етәкселеге аҫтында Римде яулай. Рим республикаһы иғлан ителә. Пий VI папаһынан совет власынан баш тартыуҙы талап итәләр. Ул риза булмай һәм Римдән ҡыуылып, һәргөндә үлә. Француздар римдән сәнғәт әҫәрҙәрен сығара. Шулай ҙа, тиҙҙән Австрия генералы Мак- тың Римгә хәрәкәте француздарҙы ҡаланы ҡалдырырға мәжбүр итә. 1798 йылдың 26 ноябрендә ул Неаполитан короллеге Фердинанд I (король Обеих Сицилий) ғәскәрҙәре менән яулап алына. Бынан һуң күп кенә республиканлылар язалана. 1799 йылдың сентябрендә неаполитанецтар Римде ҡалдыра, ә 1800 йылда уға яңы Пий VII папаһы килә. 1800 йылда Наполеон I Папа дәүләтен юҡҡа сығара, ә Пий VII Римдән сығарыла. Һуңынан 1811 йылда Наполеон Рим короле итеп, үҙенең яңы тыуған улын күтәрә Наполеон II. Француз хакимлығы дәүере ҡала төҙөкләндерешенең үҫеше менән билдәле була: хәйерселек бөтөрөлә, урамдар яҡтыртыла. Шул ваҡытта ҡаҙылма эштәрен ҡәтғи фәнни план буйынса алып баралар. 1848 йылда Римда Папа өлкәһендә 1848—1849 йылдарҙағы революция башлана. 1849 йылдың 6 февралендә Рим Республикаһы яңынан иғлан ителә. Тик 1849 йылдың июлендә Рим еткселегендәге француз ғәскәрҙәре тарафынан яулана һәм 14 июлдә Удино Римдә папа власын тергеҙеү тураһында иғлан итә. 1850 йылдың апрелендә папа Римгә кире әйләнеп ҡайта. Француз гарнизоны Римде 1866 йылда ғына ҡалдыра. 1870 йылдың 20 сентябрендә Италия короллеге (1861—1946) ғәскәрҙәре Римде ала һәм ул короллектең баш ҡалаһы була. 1922 йылда итальян фашистарының Римгә маршы уҙа. 1929 йылда Латеран килешеүе һөҙөмтәһендә Рим территорияһында Ватикан дәүләте төҙөлә. Икенсе Бөтә Донъя һуғышы вҡытында Рим, башҡа күп кенә Европа ҡалаларынан айырмалы рәүештә, емерелеүҙәрҙән ҡаса ала, ләкин 1943-44 йылдарҙа немец оккупанттарына эләгә һәм 1944 йылдың 4 июнендә генә англо-американ ғәскәрҙәре тарфынан азат ителә. Анцио-Неттунск операцияһы
Үҙидаралыҡ[үҙгәртергә | вики-тексты үҙгәртергә]
Һайланған орган — 48 советниктан (consiglieri) торған Баш ҡала йыйыны (assemblea capitolina), башҡарма комитет — Баш ҡала идаралығы (giunta capitolina), синдиктан (sindaco) һәм 12 асессорҙан (assessori) тора.
Административ бүленеш[үҙгәртергә | вики-тексты үҙгәртергә]
Рим 19 Рим муниципиенаға (элек округтар), 22 Рим районына, 35 Рим кварталына, 6 Рим биҫтәһенә һәм 53 Рим зонаһына бүленә.
Халҡы[үҙгәртергә | вики-тексты үҙгәртергә]
Климаты[үҙгәртергә | вики-тексты үҙгәртергә]
Римдә субтропик, урта диңгеҙ климаты. Яуым-төшөм ҡышҡыһын күберәк, йәйгеһен сағыштырмаса һирәк. Климатик ҡыш (уртаса тәүлек температураһы нульдән түбән торған осор) булмай; ҡышҡы айҙарҙа температура ғәҙәттә 5-10 градус була. Дөйөм алғанда ҡыш йомшаҡ һәм ямғырлы, йәй бик оҙон һәм эҫе. Ҡышҡыһын ҡырау һәм ҡар яуыу бик һирәк осрай, ә температураның 40 градусты ашып китеүе бар.
Транспорт[үҙгәртергә | вики-тексты үҙгәртергә]
Римдең заманса халыҡ-ара аэропорт — ы бар — Леонардо да Винчи исемендәге халыҡ-ара аэропорт. Элек ул Римдең бер үк исемле спутник-ҡалаһында урынлашҡанлыҡтан Фьюмичино булараҡ та билдәле булған. Тағы бер Рим аэропорты Чампино башлыса чартер һәм дискаунтер-авиакомпанияһы рейстарын хеҙмәтләндерә.
Рим, яҡынса Боронғо Рим юлы селтәрен ҡабатлаған автоюлдың (Капитолий ҡалҡыулығынан башланып, Римде бөтә империя менән тоташтырыусы) түңәрәк селтәре үҙәгендә урынлашҡан
Ҡалала автобус (350 маршрут, 8000-дән ашыу туҡталыш), трамвай (39 саҡрым юл, 192 туҡталыш) маршруттары үҫешкән. 2005 йылда Рим троллейбус хәрәкәте кире тергеҙелә, Термини вокзалынан бер генә линия бар (90-сы маршрут). 1955 йылда рим метрополитен-е асыла, әммә бөгөнгө ваҡытта метро Термини тимер юлы вокзалы янында киҫешеүсе ике, А һәм В линиялары менән генә сикләнә. 2005 йылға линияларҙың дөйөм оҙонлоғо 38 саҡрым тәшкил иткән. 2010 йылға В линияһын Пьяцца Болонья менән тоташтырыусы яңы В1 линияһын асыу планлаштырыла. 2015 йылға С линияһын, ә 2035 йылға D линияһын тулыһынса төҙөп бөтөргә, тип планлаштырыла. Тик археологик ҡаҙылмаларҙың күп табылыуы арҡаһында төҙөлөш эштәре туҡталып тора. Апеннин ярымутрауы-ның үҙәгендә урынлашҡанлыҡтан, Рим үҙәк Италияның төп тимер юлы селтәре булып китә. Римдең төп тимер юл вокзалы Термини — Европалағы иң ҙур вокзалдарҙың береһе. Ул яҡынса 400 000 пассажирҙы хеҙмәтләндерә. Икенсе мөһим тимер юлы вокзалдарының береһе — Тибуртина. Әлеге ваҡытта тиҙ йөрөшлө поездар өсөн терминал итеп реорганизациялана. Римдә ҡала яны бәйләнеше яҡшы үҫешкән. Әлеге ваҡытта 8 маршрут бар. Линияларҙың дөйөм оҙонлоғо — 672 саҡрым, станциялар иҫәбе — 128. Күп маршруттар Термини вокзалынан башлана.[2] . Шулай уҡ, АТАС компанияһының 3 бойондороҡһоҙ линияһы бар: Рим-Лидо линияһы[3], Рим-Витербо линияһы[4] һәм Рим-Джардинетти линияһы[5].
Термини вокзалынан ҡаланы Леонардо да Винчи аэропорты менән тоташтырыусы экспресс Леонардо маршруты йөрөй. Юлдағы ваҡыт — 30 минут.[6]
Мәғариф[үҙгәртергә | вики-тексты үҙгәртергә]
Римдә ошондай университеттар бар:
- Ла Сапиенца Рим университеты (итал. Università degli studi di Roma "La Sapienza") (нигеҙ һалынған 1303)
- Изге Фома Аквинскийҙың Папа университеты (лат. Pontificia Universitas Studiorum a Sancto Thoma Aquinate in Urbe) 1580 йылда (нигеҙ һалынған)
- Изге Цецилийҙың Милли академияһы (итал. Accademia Nazionale di Santa Cecilia) (нигеҙ һалынған 1585 йылда)
- Тор Вергата Рим университеты (итал. Università degli studi di Roma "Tor Vergata") (нигеҙ һалынған 1982)
- Рома Тре Рим университеты (итал. Università degli studi "Roma Tre") (нигеҙ һалынған1992)
- башҡалар
Иҫтәлекле урындар[үҙгәртергә | вики-тексты үҙгәртергә]
- Рим Форумы (лат. Forum Romanum), Боронғо Римдең иҡтисади, сәйәси һәм дини үҙәктәре.
- Императорҙар форумы, антик архитектура ҡоролмаларының емереклектәре
- Колизей (лат. Colosseum), боронғо Рим амфитеатры
- Пантеон (итал. Pantheon), бөтә аллаларҙың боронғо Рим храмы
- Изге фәрештә замогы (итал. Castel Sant' Angelo), ин башта— Публий Элий Адриан мавзолейы, урта быуат дәүерендә замок итеп яңынан төҙөлә
- Изге Петр соборы (итал. Basilica di San Pietro), Европаның иң ҙур сиркәүе, католицизм үҙәге Ватикан) дәүләте территорияһында урынлашҡан
- Навон майҙаны (итал. Piazza Navona) дүрт йылғаның фонтаны менән Джованни Лоренцо Бернини эштәре
- Испания майҙаны (Рим) (итал. Piazza di Spagna) һәм Испан баҫҡысы (итал. Scalianta di Spagna). Испан баҫҡысы Испания майҙанында урынлашҡан фонтандан «Лодка» Тринита-деи-Монти сиркәүенә алып бара (итал. S. Trinita dei Monti)
- Треви фонтаны (итал. Fontana di Trevi), Римдең иң билдәле фонтаны һәм иң матур тип һаналғаны фонтан черепах (итал. Fontane delle Tartarughe)
- Боргезе Виллаһы (итал. Villa Borghese), унда сәнғәт музейы урынлашҡан
- Пьяцца дель Пополо (итал. Piazza del Popolo), унда обелиск һәм фонтан урынлашҡан
- Витториано (итал. Il Vittoriano), Италияның берләшеүе тураһындағы монумент иҫтәлек
- Предместье EUR, Бенито Муссолини төҙөгән һарай
- Пигорини музейы боронғо тарих, антропология һ!әм этнография коллекциялары менән
- Муссолини форумы, Бенито Муссолини төҙөгән спорткомплекс
- Һәм тағы ла 900-ҙән ашыу сиркәү церквей.
Туғандаш ҡалалар[үҙгәртергә | вики-тексты үҙгәртергә]
- Париж, Франция, 1956 Римдең берҙән-бер туғанлашҡан ҡалаһы. («Бары тик Париж ғына Римгә лайыҡлы; бары тик Рим генә Парижға лайыҡлы», франц. Seule Paris est digne de Rome; seule Rome est digne de Paris).
Партнер-ҡалалар:
шулай уҡ ҡарағыҙ[үҙгәртергә | вики-тексты үҙгәртергә]
Иҫкәрмәләр[үҙгәртергә | вики-тексты үҙгәртергә]
Әҙәбиәт[үҙгәртергә | вики-тексты үҙгәртергә]
- Рим, город // Брокгауз һәм Ефрондың энциклопедик һүҙлеге: 86 томда (82 т. һәм 4 өҫтәмә том) — СПб., 1890—1907. (урыҫ.)
- Древний период
- H. Jordan, «Topographie der Stadt Rom im Alterthum» (т. I, 1878; т. II, 1871);
- О. Gilbert, «Geschichte und Topographie der Stadt Rom im Altertum» (I, 1883; II, 1885; III, 1890);
- O. Richter, «Topographie der Stadt Rom» (в III т. Iw. Müller, «Handbuch der Klassischen Altertumswissenschaft», Нёрдлинген, 1889);
- Hülsen et Kiepert, «Formae urbis Romae antiquae accedit nomenclator topographicus» (Б., 1896).
Һылтанмалар[үҙгәртергә | вики-тексты үҙгәртергә]
- Официальный сайт города Рима (итал.)
- Сайт музеев Рима (итал.)
- Фотографии Рима на сайте skyscrapercity.com (инг.)
Фотографиялар[үҙгәртергә | вики-тексты үҙгәртергә]
-
-
-
Римский Колизей
-
-
-
-
-
-
-


text:
Республика халҡын алда биш байрам көнө көтә
Октябрҙә Башҡортостанда ике республика байрамы билдәләнә: 11 октябрҙә – Республика көнө һәм 25 октябрҙә – Ҡорбан байрамы. Улар төбәктә байрам көндәре тип иғлан ителде.
БР Хеҙмәт һәм халыҡты социаль яҡлау министрлығынан асыҡлауҙарынса, 2012 йылда был байрамдар кесе йома көнөнә тура килә. РФ Хеҙмәт кодексына ярашлы, шаршамбы көндәрендә, 10 һәм 24 октябрҙә, эш көнө бер сәғәткә ҡыҫҡартыла.
Йыллыҡ төп һәм йыллыҡ өҫтәмә түләүле отпуск биргәндә ял һәм байрам көндәре отпускының календарь көндәренә индерелмәй.
Ноябрҙә Башҡортостан халҡын йәнә өс байрам көнө көтә – 3-5 ноябрь.
2012 йылда 4 ноябрь – Халыҡтар берҙәмлеге көнө йәкшәмбегә тура килә. Ял һәм эшләмәгән байрам көндәре тура килгәндә ял көнө байрамдан һуңғы эш көнөнә күсерелә. Тимәк, ял көнө йәкшәмбе 4 ноябрҙән дүшәмбе 5 ноябргә күсерелә.
Ә бына Яңы йыл каникулдары, Хеҙмәт һәм мәшғүллек буйынса федерль хеҙмәт етәксеһе урынбаҫары Иван Шкловец һүҙҙәренсә, кәм тигәндә 8 көн – 1 ғинуарҙан 8-енә тиклем дауам итәсәк.


text:
Башҡортостандың Социаль страховкалау фонды Өфө гимназияһына китаптар тапшырҙы
Рәсәй Социаль страховкалау фондының Башҡортостан буйынса бүлексәһе берҙәм рәсәйлеләрҙең «Китаптар — балаларға» проектында ҡатнашты. Фонд хеҙмәткәрҙәре балалар өсөн әкиәттәр, нәфис һәм фәнни әҙәбиәт, шиғри йыйынтыҡтар, дәреслектәр йыйҙы. Уларҙың барыһы ла Өфөнөң Мостай Кәрим исемендәге 158-се гимназияһына тапшырылды. Төбәк бүлексәһе етәксеһе Марат Латипов китаптарҙы балаларға шәхсән үҙе тапшырҙы.
— Китап – ҙур байлыҡ, унан да ҡиммәтерәк нәмә юҡ. Ул баланы тәрбиәләй, аң кимәлен үҫтерә, телмәрен байыта, — тип уҡыусыларға мөрәжәғәт итте Марат Латипов. – Балаларҙа китапҡа һөйөү тәрбиәләп, уларҙы рухи, мәҙәни, әҙәби мираҫҡа йәлеп итәбеҙ, лайыҡлы граждандар тәрбиәләйбеҙ.
«Берҙәм Рәсәй» партияһының «Китаптар — балаларға» проекты аҙағына ла яҡынлаша. Теләгән һәр кеше республиканың ҡала һәм райондарында ойошторолған махсус пункттарға китаптар тапшыра алды. Йыйылған әҙәбиәт мәктәптәргә, балалар баҡсаларына, йорт-интернаттарға, дауаханаларға тапшырыласаҡ. Бөгөнгө көнгә йәмғеһе 700 меңгә яҡын китап йыйылған.


text:
Зөһрә Рәхмәтуллина: «Ауыл китапханаһы закон тарафынан яҡланасаҡ»
ӨФӨ, 2015 йыл, 22 май. /«Башинформ» мәғлүмәт агентлығы, Ғәлиә Нәбиева/.
Дәүләт Думаһы ауыл китапханаларын яҡлауға йүнәлтелгән закон проектын ҡабул итте. «Муниципаль китапхананы үҙгәртеп ҡороуҙа йәки ябыуҙа йәмәғәтселектең фекерен иҫәпкә алыу буйынса закон проектын ҡабул итеү — ауылда китапханаларҙы һаҡлап ҡалыуҙа етди аҙым», — тип иҫәпләй Дәүләт Думаһының мәҙәниәт буйынса комитеты рәйесе урынбаҫары, «Рәсәй китапханалары» партия проекты етәкселәренең береһе Зөһрә Рәхмәтуллина.
Бөгөнгө көндә ауыл китапханаһының «йөҙө» үҙгәрә, заманса талаптарға яуап биргән моделле китапханалар асыла.
Илдең 31 меңдән ашыу китапханаһы китап уҡыу мәҙәниәтен күтәреү һәм китапҡа ҡыҙыҡһыныуҙы арттырыу өҫтөндә эшләй. Башҡортостанда ғына 1600-ҙән ашыу муниципаль, шул иҫәптән 200 самаһы моделле китапхана халыҡҡа аң-белем таратыу эшенә үҙ өлөшөн индерә.
Депутат фекеренсә, тап ауыл китапханаһы республика халыҡтарының туған телдәрендә китап фондын һаҡлау урыны булып тора. Бөгөн Башҡортостандың китапханалар системаһы күп милләттәрҙең үҙ туған телендә китаптар һаны буйынса илдә икенсе урынды биләй.
«Әҙәбиәт йылында ошо закон проектын ҡабул итеү — ауыл китапханалары эшенең мөһимлеген билдәләүсе законлы күренеш. Закон китапханаларҙы ябыу буйынса ашығыс ҡарарҙар ҡабул итеүҙән яҡларға тейеш һәм яҡлаясаҡ», — тип ышана Зөһрә Рәхмәтуллина.


text:
Туймазылар бесән әҙерләү буйынса планды үтәне
Туймазы районы эшсәндәре ҡышҡылыҡҡа 6 мең тонна бесән запасы әҙерләне, был планға ҡарата 102%. Республикала бесән буйынса планын үтәгән беренсе район был.
Башҡортостан райондарының күбеһендә үткән ҡойма ямғырҙар мал аҙығы әҙерләү темптарында ла сағылды. БР Ауыл хужалығы министрлығының матбуғат хеҙмәтенән хәбәр итеүҙәренсә, ике ял көнөндә 46 мең гектар майҙанда мал аҙығы культуралары сабылған, был пландың дүрт процентын тәшкил итә. Шәмбе һәм йәкшәмбелә 39 мең тонна бесән (6%) һәм 108 мең тонна сенаж (5%) әҙерләнгән.
Башҡортостан буйынса йәмғеһе 386 мең гектар майҙанда үләндәр сабылған, был планға ҡарата 35 процент, 239 мең тонна бесән (33%) һәм 905 мең тонна сенаж (41%) тупланған. Республика буйынса уртаса алғанда шартлы мал башына 7,3 центнер мал аҙығы берәмеге әҙерләнгән.


text:
Төбәктә бәлиғ булмағандар өсөн «комендант сәғәте» ҡышҡы ваҡытҡа күсте Фото: Олег Яровиков
Төбәктә бәлиғ булмағандар өсөн «комендант сәғәте» ҡышҡы ваҡытҡа күсте
Төбәктә бәлиғ булмағандар өсөн «комендант сәғәте» ҡышҡы ваҡытҡа күсте Фото: Олег Яровиков
ӨФӨ, 2016 йыл, 6 октябрь. /«Башинформ» мәғлүмәт агентлығы, Гөлфиә Акулова/.
1 октябрҙән Башҡортостанда бәлиғ булмағандар өсөн «комендант сәғәте» ҡышҡы ваҡытҡа күсте. «Башҡортостан Республикаһында бала хоҡуҡтарының төп гарантиялары тураһында»ғы Башҡортостан Республикаһы законына ярашлы, 18 йәше тулмаған балаларға төндә ата-әсәһеҙ йәмәғәт урындарында йөрөү тыйыла. Көҙгө-ҡышҡы осорҙа «комендант сәғәте» киске сәғәт 10-дан иртәнге 6-ға тиклем дауам итә.
Өфө хакимиәтенең матбуғат хеҙмәте хәбәр итеүенсә, йәмәғәт урындарына урамдар, стадиондар, балалар һәм спорт майҙансыҡтары, парктар, зыяраттар, ихаталар, шулай уҡ лифттар, подъездар ҡарай. Бынан тыш, балалар вокзалға, аэропортҡа барырға, йәмәғәт транспортында йөрөргә тейеш түгел.
«Комендант сәғәте» ҡағиҙәләрен боҙған өсөн шелтә биреү йәки административ штраф һалыу ҡаралған.
Балалар өсөн «комендант сәғәте» бәлиғ булмағандарҙы яҡлау сараларының береһе булып тора. Ул үҫмерҙәр енәйәтселеген кәметеүгә иҫәпләнгән һәм уларҙың хоҡуҡтарын, мәнфәғәттәрен яҡлауға йүнәлтелгән.


text:
Википедия:Викиосрашыу
Викиосрашыу — Википедия төҙөүҙә ҡатнашыусыларҙың айырым ҡалаларҙа үткәрелгән урындағы осрашыуҙары. Был Викиосрашыу битендә буласаҡ һәм үткән викиосрашыуҙар тураһында мәғлүмәт туплана. Викиосрашыуҙы һәр бер кеше тәҡдим итә һәм ойоштора ала. Викимания кеүек конференциялар тураһында айырым викиконференциялар битен булдырға кәрәк. Башҡа телдәр бүлегендәге ҡатнашыусыларҙың викиосрашыуҙары тураһында мәғлүмәтте һул яҡтағы "Башҡа телдәрҙә" тигән интервики һылтанмалар аша ҡарарға була.
Йөкмәткеһе
- 1 Викиосрашыуҙы нисек ойошторорға?
- 2 Буласаҡ викиосрашыуҙар
- 3 Үткән викиосрашыуҙар
- 3.1 2-4 декабрь
- 3.2 26 ноябрь, Төмән
- 3.3 20 октябрь
- 3.4 1-2 октябрь, Санкт-Петербург
- 3.5 Сентябрь
- 3.6 Август
- 3.7 15-17 июль — Вики-Йәйләү 2016 «Шүлгәнташ»/Meeting Wiki-Yäyläü2016 «Şülgäntaş»
- 3.8 20 май
Викиосрашыуҙы нисек ойошторорға?[вики-тексты үҙгәртергә]
- Буласаҡ викиосрашыуҙар бүлегендә осрашыу тураһында иғлан төҙөгөҙ:
- Осрашыуға саҡырыу яҙығыҙ.
- Осрашыу урынын һәм ваҡытын тәҡдим итегеҙ.
- Осрашыуҙа ниндәй йүнәлештә фекерләшеү буласағын тәҡдим итегеҙ (мотлаҡ түгел).
- Ҡоролтай битендә иғлан яһағыҙ һәм Буласаҡ викиосрашыуҙар бүлегенә һылтанма бирегеҙ.
- Республика, айырым ҡалала йәки районда йәшәүсе ҡатнашыусылар теркәлгән категориялағы исемлекте файҙаланып, уларға "Ҡатнашыусыға хат" ҡоралы аша саҡырыу ебәрегеҙ.
Буласаҡ викиосрашыуҙар[вики-тексты үҙгәртергә]
2017 йыл
18 февраль 2017 йыл, Өфө[вики-тексты үҙгәртергә]
Викиарҡаҙаштар! Халыҡ-ара туған телдәр көнөнә (21 февраль) бағышлап, үткән йылға йомғаҡ яһап, киләсәккә маҡсаттар билдәләп, әүҙемдәрҙе маҡтап, битарафтарҙы хурлап, көҙгө бәйгеләр алдынғыларын ҡотлап, кемделер бүләкләп, кемделер өгөтләп, яҙғы бәйгеләргә фатиха биреп, күңелдәрҙе елкетеп, иҙәндәрҙе һелкетеп, ғәҙәттәгесә СӘЙЛӘП алайыҡ әле. Баш ҡалабыҙҙың Цурюпа урамындағы «Иҙел» кафеһы хеҙмәткәрҙәре википедистарҙы шул тиклем һағынған, хатта шәмбе көн, 18 февраль, беҙҙең өсөн генә эшкә сығырға ла ризалар. Көндөҙгө сәғәт ун икегә өҫтәл әҙерләп ҡуярбыҙ, тинеләр.
Йылға йомғаҡ яһау сараһында ҡатнашыусылар күберәк булһын ине. Йомғаҡтарҙы һәм маҡстатарҙы раҫларға, Башҡортостан викимедиаслары төркөмөнөң идара ағзаларын һайларға кәрәк. Зинһар, ситтә тороп ҡалмағыҙ. Сәйләүҙә булғандар 2017 йылда ла Башҡортостан викимедиасылары ағзаһы тип иҫәпләнер.
Өҫтәл янына нисә ултырғыс ҡуйыу кәрәклеген билдәләү өсөн, зинһар, сарала ҡатнашыусылар исемлегенә теркәлегеҙ.
Өфөнән ситтә йәшәүселәр иғтибарына! Юл сығымдарығыҙ тураһында документ (билет йәки заправка чегы) булһа, хаҡын ҡайтарырбыҙ.
- Форматы — викиосрашыу
- Ойоштороусылар — Башҡортостан викимедиасылары төркөмө
- Урыны — Өфө ҡалаһы, Цюрупа урамы, 17-се һанлы йорт, «Иҙел» кафеһы
- Ваҡыты — 18 февраль, көндөҙгө сәғәт ун икегә рәхим итегеҙ!
- Программаһы — иғланды уҡығыҙ
- Алып барыусылар — рәсми өлөштә рәйес һәм сәркәтип, сәйләү өлөшөндә — ирекле
- Ҡатнашыусылар / Тыңлаусылар (Осрашырға теләгәндәр, зинһар, яҙылығыҙ. Нисә ултырғыс ҡуйырға икәнен белергә кәрәк.)
- Аҡҡашҡа, Риза Дәрес 11:35 сәғәттә тамамлана, аҙ ғына һуңлауым ихтимал
мөмкинлеге бар
- --Ләйсән (әңгәмә) 05:50, 21 ғинуар 2017 (UTC) Риза
- --Рөстәм Нурыев (әңгәмә) 06:08, 21 ғинуар 2017 (UTC) Риза
- Риза --ZUFAr (әңгәмә) 07:48, 21 ғинуар 2017 (UTC)
- Зөләйха, (әңгәмә) Риза 21:32, 21 ғинуар 2017 (UTC)
- Һанлы исемлектең бер юлы
- Йомғаҡлау
Үткән викиосрашыуҙар[вики-тексты үҙгәртергә]
2016
2-4 декабрь[вики-тексты үҙгәртергә]
- Форматы — вики-осрашыу, кәңәшмә.
- Урыны — Өфө районы, Нижегородка ауылы, «Һаулыҡ шишмәһе» профилакторийы
- Ваҡыты — 2-4 декабрь 2016, башлана: 2 декабрь иртәнге сәғәт 10, тамамлана 4 декабрь төшкө аштан һуң
- Программаһы: урындарҙа вики-клубтар ойоштороу, халыҡ-ара марафондарҙа ҡатнашыу, мәҡәләләрҙең сифатын яҡшыртыу, эшмәкәрлекте финанслау, конференцияларға вәкилдәр һайлау тәртибен ҡарау, киләһе йылға саралар планын аныҡлау, башҡа мәсьәләләр тураһында һөйләшеү һәм күләмле ғәмәли эш эшләү.
- Ҡатнашыусылар (әүҙем эшләгән, урындарҙа саралар ойоштороу менән шөғөлләнгән ирекмәндәр саҡырыла):
- ZUFAr (ойоштороусы),
- Рөстәм Нурыев (ойоштороусы) Риза
- Айсар (Нефтекама ҡалаһы вики-клубы) Риза
- Аҡҡашҡа (әүҙем), Риза 3 декабрь төштән һуң киләм тигән өмөттәмен, 4 декабргә тиклем булырға инде ниәт
- З. ӘЙЛЕ (ойоштороусы, Өфө районы вики-клубы) Риза,
- Ләйсән (Сибай ҡалаһы вики-клубы), Риза
- Һәҙиә (Бөрйән районы вики-клубы), Риза
- Мухамадеева (Белорет ҡалаһы вики-клубы)
26 ноябрь, Төмән[вики-тексты үҙгәртергә]
Себер татар — Сыбыр теле көнө. Сыбыр Википедияһы тураһында түңәрәк өҫтәл. Рөстәм Нурыев ҡатнашты.
20 октябрь[вики-тексты үҙгәртергә]
- 20 октябрь. ВикиДуҫтар, ВикиТуғандар! Күптән инде бергә «осрашҡан юҡ, серҙәр алышҡан юҡ күптәнән»...! Алтын көҙҙәр инде үтеп бара - оҙатайыҡ, әйҙә, бергәләп! «Алтын көҙ — 2016» Вики-осрашыуын 20 октябрҙә үткәрергә тәҡдим итәм. Йыйылыу урыны — ҡәҙимғе, ваҡыты — 17 сәғәттә. --Айсар (әңгәмә) 21:36, 17 октябрь 2016 (UTC)
- Хуплайым! За любой кипишь... Кемдәр риза, тиҙ генә тауыш бирегеҙ, өләсәйҙәргә ВК-ла шәхси хәбәрҙәр ебәрергә кәрәк булыр. --З. ӘЙЛЕ (әңгәмә) 04:02, 18 октябрь 2016 (UTC)
- Риза. Кафе «Иҙел» менән һөйләштем. Әммә улар 18.00 тиклем генә эшләй (
19.0020.00 тиклем көтөргә ризалар). Бәлки икенсе урында иркенләберәк ултырыбыҙ? Тәҡдимдәр.--Рөстәм Нурыев (әңгәмә) 04:25, 18 октябрь 2016 (UTC)
- Риза. +2 Бер нисә кеше ҡатнашырға теләй, осрашыу була тип саҡырҙым.--ZUFAr (әңгәмә) 18:26, 18 октябрь 2016 (UTC)
- Риза. Айсар (әңгәмә) 18:39, 18 октябрь 2016 (UTC)
- Риза--З. ӘЙЛЕ (әңгәмә) 06:04, 19 октябрь 2016 (UTC)
- +1 тағы бер кеше киләм тине, танышырға, өйрәнергә теләге бар.
- Риза--Аҡҡашҡа (әңгәмә) 20:24, 19 октябрь 2016 (UTC) +1
- Риза----Лилиә (әңгәмә) 13:34, 19 октябрь 2016 (UTC) +1
- +1 тағы Фәрхизә апаны килергә саҡырам, танышырға, өйрәнергә теләге бар.
- Риза--Мухамадеева (әңгәмә) 19:17, 19 октябрь 2016 (UTC)
1-2 октябрь, Санкт-Петербург[вики-тексты үҙгәртергә]
- Форматы — конференция
- Ойоштороусылар — Викимедиа РУ,
- Урыны — Санкт-Петербург ҡалаһы, (ниндәй урында икәнен күрһәтергә)
- Ваҡыты — 1-2 октябрь
- Программаһы —
- Алып барыусылар —
- Ҡатнашыусылар / Тыңлаусылар (барырға теләге булғандар, яҙылығыҙ)
#--Мухамадеева (әңгәмә)05:20, 24 май 2016 (UTC) #--Айсар (әңгәмә) 04:33, 24 май 2016 (UTC)
- Йомғаҡлау
- Сығымдар
Сентябрь[вики-тексты үҙгәртергә]
23-26 сентябрь, Ижевск, «ВикиУрал» семинары[вики-тексты үҙгәртергә]
- Форматы — семинар
- Ойоштороусылар — Викимедиа РУ, Удмурт Википедияһы ирекмәндәре
- Урыны — Ижевск ҡалаһы, (ниндәй урында икән күрһәтергә)
- Ваҡыты — 23-24 сентябрь
- Программаһы —
- Алып барыусылар —
- Ҡатнашыусылар / Тыңлаусылар (барырға теләге булғандар, яҙылығыҙ)
Айсар: бара алмайым.--Айсар (әңгәмә) 10:05, 1 сентябрь 2016 (UTC)
- --Рөстәм Нурыев (әңгәмә) 11:10, 30 август 2016 (UTC)
- Йомғаҡлау
- Сығымдар
3 сентябрь, Өфө, «Эврен» кафеһы[вики-тексты үҙгәртергә]
- Форматы — викиосрашыу
- Ойоштороусылар — Башҡортостан викимедиасылары төркөмө
- Урыны — Өфө ҡалаһы, Октябрь проспекты, 128-се һанлы йорт, «Эврен» кафеһы
- Ваҡыты — 3 сентябрь, киске алтынан һигеҙгә тиклем
- Программаһы — Әрмәнстандан, Wikimedia CEE Meeting 2016 сараһынан ҡайтып килеүсе Денис сәфәр тәьҫораттары менән бүлешә, тәжрибә уртаҡлашыу, киләсәккә маҡсаттар билдәләү һәм, ғәҙәттәгесә, сәй эсеп «уйнау» ҡаралған.
- Алып барыусылар — ирекле
- Ҡатнашыусылар / Тыңлаусылар
- Йомғаҡлау
Ике сәғәтлек осрашыу барышында ентекле фекер алышыу, Әрмәнстан һәм башҡа Европа илдәре викимедиасыларының тәжрибәһе тураһында һөйләшеү, уларҙы Википедияның башҡорт теле бүлегендә ҡулланырға кәрәклеген белдереү булды. Киләсәктә сит илдәргә сәфәргә барғанда, Башҡортостан флагын йөрөтөргә, Башҡортостан вәкилдәре икәнлеген белдереп тороусы өҫ йәки баш кейеме кәрәклеге әйтелде. Грузия викимедиасылары тәҡдим иткән берлектәге ҡара-ҡаршы тематик сараны ойоштороу эшен башларға ҡарар ителде.
2 сентябрҙә әйтелгән Супер-марафон «100» уңышлы тәҡдим икәнен һәм Башҡортостандың юбилейына арнарға кәрәклеге билдәләнде.
YANBEK фотошопта сараның эмблемаһын һәм башҡа дизайн эштәрен башҡарырға йөкләмә алды.
2 сентябрь, Өфө, Иҙел кафеһы[вики-тексты үҙгәртергә]
- Форматы — викиосрашыу
- Ойоштороусылар — Башҡортостан викимедиасылары төркөмө
- Урыны — Өфө ҡалаһы, Цюрупа урамы, 17-се һанлы йорт, «Иҙел» кафеһы
- Ваҡыты — 2 сентябрь, көндөҙгө сәғәт дүрткә рәхим итегеҙ!
- Программаһы — Әрмәнстандан, Wikimedia CEE Meeting 2016 сараһынан ҡайтып килеүсе Денис сәфәр тәьҫораттары менән бүлешәсәк, «Вики-яҙ 2016» марафонының тапшырылып бөтмәгән бүләктәрен тапшырабыҙ, тәжрибә уртаҡлашыу, киләсәккә маҡсаттар билдәләү һәм, ғәҙәттәгесә, сәй эсеп «уйнау» ҡаралған.
- Алып барыусылар — ирекле
- Ҡатнашыусылар / Тыңлаусылар (Осрашырға теләгәндәр, зинһар, яҙылығыҙ. Нисә ҡоймаҡ ҡойҙорторға икәнен белеү өсөн кәрәк.)
- --Рөстәм Нурыев (әңгәмә) 11:10, 30 август 2016 (UTC)
- Банат Валеева-Яубасарова
- Лилиә
- Faina2016
- ZUFAr
- Зөлхизә
- Илүзә Мөхәмәтйәнова
- Йомғаҡлау
2 сәғәт ярым дауамында «Иҙел» кафеһында сираттағы осрашыу үтте. Яңы уҡыу йылы башланыу арҡаһында һәм башҡа сәбәптәр менән уға күп ҡатнашыусылар килә алманы. Осрашыуҙа тәжрибәле википедистар менән бергә йәш ирекмәндәр Илүзә һәм Зөлхизәнең ҡатнашыуы шатлыҡлы булды.
Йыйылғандар Вики-милеккә фотографиялар тейәү, Эстәлекте тәржемә итеү редакторы менән эшләү буйынса фекер алышты. Киләсәктәге вики-марафондар һәм конкурстар тураһында йәнле кәңәшләшеү ойошторолдо, яңы вики-осрашыуҙар үткәреү тураһында пландар ҡоролдо. Вики-яҙ 2016 конкурсында әүҙем ҡатнашыусыларға бүләктәр тапшырылды.
Башҡарасаҡ эштәр тураһында һөйләшеү сәй артында ла дауам итте.
Осрашыуҙа иғлан ителгән Башҡортостан айлығы ваҡыты һәм оҙайлығы бик уңайһыҙ тигән фекерҙәр белдерелде. Бер ай эсендә ашығыс эшләү урынына, ҡатнашыусыларға ижади эшләргә мөмкинлек биргән, оҙайлы ваҡытҡа супер-марафон үткәрергә тәҡдим ителде. Марафон барышында, Азия айлығында һәм Вики-яҙ конкурсында ҡатнашырға мөмкинлек буласаҡ.
Супер-марафонды һәр этап 100-әр көндән торған 5 этапта үткәрергә, марафон барышында Википедияның башҡа тел бүлектәрен дә йәлеп итергә тигән тәҡдим индерелде.
- Һәҙиә Риза Тәҡдимгә ҡуш ҡуллап ҡушылам!
- Риза — Ҡыуандыҡова (әңгәмә) 10:58, 6 сентябрь 2016 (UTC)
- Риза — Аҡҡашҡа (әңгәмә) 18:30, 6 сентябрь 2016 (UTC)
- Риза — Ләйсән (әңгәмә) 15:22, 6 сентябрь 2016 (UTC)
- Сығымдар
Август[вики-тексты үҙгәртергә]
Ереван, Дилижан, 26-29 сентябрь[вики-тексты үҙгәртергә]
- Форматы — осрашыу, семинар
- Ойоштороусылар — Викимедиа Фонды, Үҙәк һәм Көнсығыш Европа илдәре Википедиялары берлеге, Әрмәнстан Викимедиа фонды
- Урыны — Ереван, Дилижан, (ниндәй урында икән күрһәтергә)
- Ваҡыты — (көнө / көндәрен һәм башланыу ваҡытын күрһәтергә)
- Программаһы —
- Алып барыусылар —
- Ҡатнашыусылар / Тыңлаусылар (барырға теләге булғандар, яҙылығыҙ)
- 15 апрелдә үткән осрашыуҙа
Ҡатнашыусы:Лилиәһәм РизаҠатнашыусы:YANBEK теләк белдергәйне.
- 15 апрелдә үткән осрашыуҙа
- Йомғаҡлау
- Сығымдар
- Барлыҡ сығымдар сараны ойоштроусылар иҫәбенә булды. Күстәнәскә 300 г. 4 банка башҡорт балы, 680 һумлыҡ.
15-17 июль — Вики-Йәйләү 2016 «Шүлгәнташ»/Meeting Wiki-Yäyläü2016 «Şülgäntaş»[вики-тексты үҙгәртергә]
Урыны:
Бөрйән районы, Шүлгәнташ, «Аҡбуҙат» турбазаһы
Ваҡыты
- Башлана: 15 июль, 17.00 турбазаға барып етеү
- Тамалана: 17 июль, иртәнге аштан һуң таралыу
Маҡсаты
- Вики ирекмәндәрҙең сираттағы осрашыуын тәбиғәт ҡосағында үткәреү. Башҡорттарға хас булған йола — «Йәйләүгә сығыу» шартын үтәү;
- Вики ирекмәндәр йәмғиәте эшмәкәрлеген әүҙемләштереү, үҙ-ара аралашыу мөмкинлеге булдырыу;
- Тәбиғәт ҡомартҡыһы Шүлгәнташ мәмерйәһе һәм ҡурсаулығы менән яҡындан танышыу;
- 2017 йылда халыҡ-ара викиэкспедиция үткәреү мөмкинлеген өйрәнеү;
Вики осрашыу программаһы (тәҡдимдәрҙе фекер алышыу битендә яҙығыҙ)
- 15 июль, 17.00 — турбазаға килеү һәм урынлашыу, киске аш, мунса
- 16 июль — иртәнге аш, семинар, төшкө аш, Шүлгәнташ мәмерйәһенә экскурсия, атта һәм дөйәлә йөрөү, оҙайтылған киске аш
- 17 июль — иртәнге аш, Йылыҡысыҡҡан күленә сәйәхәт, таралыу
Ойоштороусылар, сығыш яһаусылар
- Рөстәм Нурыев, ирекмәндәрҙең Wikimania 2016 Esino Lario конференцияла ҡатнашыу тәьҫораттары менән бүлешә
- Әһлиуллина Клара Ишбулды ҡыҙы, Башҡорт энциклопедияһы ғилми-нәшриәт комплексы директоры урынбаҫары. «Энциклопедия мәҡәләләрен яҙыу нескәлектәре» темаһына сығыш яһай
- Айсар — «Википедия мәҡәләләренең теле» темаһына сығыш яһай
- ???? (Лекция йәки ғәмәли күнекмә тәҡдим итегеҙ)
- ???? (Лекция йәки ғәмәли күнекмә тәҡдим итегеҙ)
Ҡатнашыусылар
20 май[вики-тексты үҙгәртергә]
Урыны, ваҡыты:
Өфө, Цюрупа урамы, 17
- 16.00 — Викидәрес, Википедия яҙыу буйынса ғәмәли күнекмәләр (конференц-зал, 405-се бүлмә, 12 ҡатлы төп йортҡа алғы яҡтан инергә, вахтала «Пришли на учебу» тип әйтергә)
- 18.00 — Викиосрашыу (шулай уҡ конференц залда буласаҡ
«Иҙел» кафеһы, төп йорттоң уң яғында)
Викидәрес
темалар тәҡдим итегеҙ, нимә һөйләргә?
- Мәҡәлә эсендәге һылтанмаларҙы яһау (ҡыҙыл булып торған һүҙҙәрҙән ҡотолоу) - Ҡатнашыусы:Айсар тәҡдиме.
- Мәҡәләгә ҡалыптар һәм категориялар ҡуйыу - Ҡатнашыусы:Айсар тәҡдиме.
Викиосрашыуҙың көн тәртибе:
- Бөтә донъя башҡорттары ҡоролтайы миҙалы менән бүләкләнеүе айҡанлы Зөфәр Сәлиховты тәбрикләү
- Петрозаводск ҡалаһында үткән Фин-уғыр викисеминары тураһында Ҡатнашыусы:Айсар сығышы
- Башҡортостан викимедиасылар төркөмөнөң стратегик һәм ағымдағы эш планы, 2016-2017 йылға (көҙ-ҡыш) финанс планы проекттарын ҡарау Рөстәм Нурыев
- Төрлөләр
Ҡатнашыусылар:
- Рөстәм Нурыев
- Ҡатнашыусы:Айсар
- Ҡатнашыусы: З. ӘЙЛЕ Вики-дәрестә була алыу-алмауым икеле...
- Ҡатнашыусы: Мухамадеева
- Ҡатнашыусы:Faina2016
- Ҡатнашыусы: Alfiya55 18-00
- Ҡатнашыусы:Dina1965
- Ҡатнашыусы:Tangilla
- Ҡатнашыусы:Гүзәл Ситдиҡова
- Ҡатнашыусы:Лилиә,
+1 тағы берәү
- Ҡатнашыусы:Lizalizaufa
- Ҡатнашыусы:Банат Валеева-Яубасарова
- Ҡатнашыусы:Аҡҡашҡа
Ҡарар
- Ирекмәндәргә Викидата проектын өйрәнергә һәм киң ҡулланырға тәҡдим итергә;
- Ирекмәндәргә халыҡ-ара сараларҙа ҡатнашырға тәҡдим итергә;
- Башҡортостан викимедиасылары төркөмөн Рәсәй Федерацияһы ҡануниәтенә ярашлы юридик ойошма итеп теркәүҙе билдәһеҙ ваҡытҡа кисектереп торорға;
- Башҡортостан викимедиасылары төркөмө ҡаҙнасыһы бурысын үтәүҙе Ҡатнашыусы:Dina1965 үҙ өҫтөнә алыуын хупларға;
- Башҡортостан викимедиасылары төркөмө ревизоры бурысын үтәүҙе Ҡатнашыусы: З. ӘЙЛЕ үҙ өҫтөнә алыуын хупларға;
- Башҡортостан викимедиасылары төркөмөнөң стратегик эш планын өҫтәмә тәҡдимдәр менән нигеҙҙә хупларға. Планға үҙгәрештәр һәм өҫтәмәләр индереүҙе асыҡ ҡалдырырға;
- Башҡортостан викимедиасылары төркөмөнөң ағымдағы саралар планын тикшереүҙе, үҙгәрештәр һәм өҫтәмәләр индереүҙе дауам итергә.
- Киләһе вики-осрашыуҙы 15-17 июлдә Бөрйән районы Шүлгәнташта үткәрергә тәҡдим итергә, осрашыу үтәсәк турбаза һайларға.
Сығымдар
- 1. «Байрам» магазины, сәй-шәкәр, конфет-мармелад, ҡуйырылған һөт, кофе, салфетка — 528.60 һум
- 2. «Пышка» магазины, торт 2 кило — 1283.50 һум
- 3. «Иҙел» кафеһы — 405 һум
- 4. «Магнит» магазины, Лаки Дейз конфеты — 222.00 һум
Барыһы — 2439.10 һум.
Сығымдар Зөфәр бей (2000һум) һәм ҡаҙнасы (439.10һум) иҫәбәнән.


text:
Фото:
Республиканың суд приставтары өй туйланы
Фото:
Бөгөн Өфөлә Башҡортостан Республикаһы буйынса Федераль суд приставтары хеҙмәте идаралығы бинаһы тантаналы асылды.
Унда Федераль суд приставтары хеҙмәте директоры, Рәсәй Федерацияһының баш суд приставы Артур Парфенчиков һәм башҡа рәсми вәкилдәр ҡатнашты.
Биш ҡатлы бинаның дөйөм майҙаны 4400 квадрат метр тәшкил итә. Бында Өфөлә Башҡортостан Республикаһы буйынса Федераль суд приставтары хеҙмәте аппаратынан тыш, бурыслыларҙы һәм уларҙың мөлкәтен эҙләү буйынса махсуслаштырылған бүлек, айырым башҡарма документтарҙы үтәү буйынса махсуслаштырылған бүлек, Өфөнөң Киров, Совет һәм Октябрьск райондары суд приставтары бүлектәре урынлашҡан.
Бина ла шулай уҡ заманса тренажерҙар һәм ҡорамалдар менән йыһазландырылған спорт залы, 140 кешегә иҫәпләнгән кәңәшмәләр залы булдырылған. Киләсәктә БР буйынса Федераль суд приставтары хеҙмәте идаралығының музейын асыу планлаштырыла – бының өсөн бина табылған да инде.
Хәтерегеҙгә төшөрөп үтәбеҙ, бөгөн Өфөлә Суд приставтары көнөнә арналған тантаналы йыйылыш үтәсәк. РФ Президенты ҡарарына ярашлы юстиция хеҙмәткәрҙәренең һөнәри байрамы 1 ноябрь билдәләнә.
Суд приставтары хеҙмәте үҙенең төплө эшләүен иҫбатланы. 1997 йылдан алып суд ҡарарҙын үтәү һөҙөмтәлелеге ике тапҡырҙан ашыуға күтәрелгән. Дәүләт өсөн суд приставтары хеҙмәтенең эшмәкәрлеге рентабелле: 2009 йылдың 9 айында 4,3 миллиард һум түләтелгән, республиканың һәр бер суд приставына 7 миллиондан ашыу тура килә.


text:
Туризмды үҫтереү тигән һүҙҙәр һүҙ генә булып ҡала
Өфөлә «Башҡортостанда эске туризмды үҫтереү»гә арналған кәңәшмә үтте. Унда билдәләнеүенсә, республикала туризмдың аҡрын үҫеше марштруттарҙың төрлөлөгө һәм тәҡдимдәрҙең бөтөнләй тиерлек яҡтыртылмауы менән аңлатыла.
«Башҡортостанда эске туризмды үҫтереү»гә арналған «түңәрәк өҫтәл» Дәүләт Йыйылышы-Ҡоролтайҙың мәғариф, фән, мәҙәниәт, спорт һәм йәштәр эштәре буйынса комитеты, республиканың йәшәтр сәйәсәте, спорт һәм туризм министрлығы, шулай уҡ Дәүләт Йыйылышы-Ҡоролтай ҡарамағындағы йәштәр йәмәғәт палатаһы тарафынан ойошторолдо.
Кәңәшмәлә сығыш яһаусылар республиканың туристик баҙарында эшҡыуарҙар һәм инвесторҙарҙы йәлеп итеүҙе тиҙләтеү кәрәклеген билдәләне. Быға һис шикһеҙ Башҡортостандың бай тәбиғәт русурстары ла ярҙам итә. Шуға күрә лә дәүләт кимәлендә эске һәм тышҡы туризмды үҫтереү буйынса өҫтәмә саралар ҡабул итергә кәрәк.
Шулай уҡ «Шүлгәнташ», «Оло Өфө», «Павловка» тау саңғыһы үҙәге кеүек туристик инфраструктураны үҫтереү өсөн өҫтөнлөклө зоналарҙа торған туристик кластерҙар үҙләштереү мөһим. Әле Башҡортостан хөкүмәте тарафынан 2020-се йылға тиклем иҫәпләнгән юғары һөҙөмтәле заманса турист комплексын ойоштороуға йүнәлтелгән программа ҡабул ителгән.
Республикалағы шарттар эске һәм күсмә туризмды, аҙ ваҡытлы ял һәм экскурсияларҙы үҫтереүгә ҙур мөмкинлектәр аса. Был йәһәттән туризмды үҫтереү йәштәрҙе физик һәм әҡлаҡи яҡтан тәрбиәләүҙә ҙур әһәмитәкә эйә, ти кәңәшмәлә ҡатнашыусы.


text:
Иген культураларын химик утау төбәктә 85 процентҡа үтәлгән
Башҡортостанда иген культураларын химик утау 962,5 мең гектар майҙанда үтәлгән, ул пландан 85 процент тәшкил итә, тип хәбәр иттеләр республика Ауыл хужалығы министрлығының матбуғат хеҙмәтенән. Уларҙың ужым культуралары 116,9 мең гектарҙа эшкәртелгән. Тулыһынса был эштәрҙе 17 район тамамлаған.
Баҫыуҙарҙа шәкәр сөгөлдөрө сәсеүлектәрен икенселәй эшкәртеү дауам итә, ул тулыһынса 17 районда үтәлгән. Республика буйынса эштәр бөтәһе 47,1 мең гектарҙа майҙанда уҙғарылған (пландың 96 процент).
Парҙар 240, 5 мең гектарҙа (72 процент) эшкәртелгән, шул уҡ ваҡытта был эштәр 15 районда тамамланған.


text:
Өфөлә «Аҡбуҙат» ҡыҫҡа метражлы фильмдарҙың фестивале октябрҙә үтәсәк
Өфөлә студенттар өсөн үткәрелгән «Аҡбуҙат» I Бөтә Рәсәй ҡыҫҡа метражлы фильмдар фестивале октябрҙә үтәсәк.
Кинофестиваль студенттарҙы ижадҡа ынтылырға һәм юғары уҡыу йорттары тормошонда әүҙем ҡатнашырға, йәш ижади коллективтар һәм ойошмалар араһында һөнәри һәм мәҙәни бәйләнештәрҙе үҫтереүгә һәм нығытыуға, йәштәр мөхитендә идеялар менән алмашыуға тәьҫир итергә, ҡыҫҡа метражлы фильмдар төшөргәндә практик тәжрибә алыуға студенттарҙы дәртләндереүгә йүнәлтелгән.
Кинофестивалдә ижади йәштәр – 18 йәштән алып 25 йәшкә тиклемге урта һәм юғары һөнәри белем биреү учреждениелары студенттары ҡатнаша.
Фестиваль еңеүселәрен дипломдар һәм ҡиммәтле бүләктәр менән бүләкләйәсәктәр.


text:
«Версия Башкортостана» гәзите уҡыусыларының һорауҙарына 23 августа Өфө прокуроры Рәмил Хәкимов яуап бирәсәк
Шишәмбе, 23 августа, «Версия Башкортостана» аҙналығында Өфө прокуроры Рәмил Әмир улы Хәкимов гәзит уҡыусыларға телефон аша хоҡуҡи ярҙам күрһәтәсәк.
Хеҙмәт бушлай һәм уның менән мохтаждарҙың барыһы ла файҙалана ала. Бының өсөн 15-17 сәғәттәрҙә (8-347) 272-79-16 номерына шылтыратығыҙ.
Был даими рубрика, граждандар менән тура линия аша аралашыу айына ике тапҡыр – һәр икенсе һәм дүртенсе шишәмбе көндәре үткәрелә.
«Ҡыҙыу линия»ға мөрәжәғәттәр граждандар, шулай уҡ енәйәт эштәренә бәйле киң даирәләге мәсьәләләрҙе үҙ эсенә ала. Ике сәғәт дауамында ҡабул ителгән һорауҙарға яуаптар гәзиттең киләһе һандарында баҫылып сыға.
Үҙегеҙҙең һорауҙарығыҙҙы купонға ла яҙып ебәрә алаһығыҙ, ул, ҡағиҙә булараҡ, баҫманың 15-се битендә бирелгән. Компетентлы кешеләрҙән алынған яуаптар «Һеҙҙең хоҡуҡ» кеүек икенсе даими рубрикала донъя күрәсәк.


text:
Республикала ветерандарға Рәсәй Президентынан ҡотлау телеграммалары тапшырыла
Рәсәй Президентының 90 йәшкә еткән һәм унан да олораҡ Бөйөк Ватан һуғышы ветерандарына һәм тыл хеҙмәтсәндәренә ҡотлау хаттарын тапшырыу тураһындағы Указын тормошҡа ашырыу сиктәрендә Башҡортостанда ветерандарға ҡотлау телеграммалары тапшырылды.
Шулай итеп, Владимир Путиндың ҡотлау телеграммаһын үҙенең 100 йәшлек юбилейына Ҡыйғы районының Арыҫлан ауылында йәшәүсе Ҡәтифә Ниғмәтулла ҡыҙы Мәхмүтова алды. Ҡыйғы районы хакимиәте башлығы урынбаҫары Азат Ямалетдинов, Арыҫлан ауыл советы башлығы Светлана Хажиева Ҡәтифә Мәхмүтованы ысын күңелдән тәбрикләп, ҡиммәтле бүләктәр тапшырҙы.
Дыуан районы хакимиәте башлығы Владимир Солин һәм хакимиәт башлығының социаль мәсьәләләр буйынса урынбаҫары Вера Глушкова ҡотлау телеграммаһын Михайловка ауылында йәшәүсе үҙенең 90 йәшлек юбилейын билдәләгән педагогик хеҙмәт ветераны, Бөйөк Ватан һуғышында ҡатнашыусының тол ҡатыны Мария Васильевна Малафееваға тапшырҙы. Мәсәғүт ауылында йәшәүсе Олга Васильевна Дакалова ла Рәсәй Президентынан ҡотлау телеграммаһын һәм ҡиммәтле бүләк алды.
«Һеҙҙең быуын – Бөйөк Ватан һуғышының ауыр һынауҙарын намыҫ менән еңеп сыҡҡан геройҙар һәм еңеүселәр быуыны менән ғорурланабыҙ, — тиелә ҡотлау телеграммаһында. – Һәм һәр кем Еңеүгә үҙенең баһалап бөткөһөҙ өлөшөн индергән. Был тиңе булмаған ҡаһарманлыҡ быуаттарҙа һаҡланып ҡаласаҡ, ватансылыҡ, әхлаҡлылыҡ, бурысҡа тоғролоҡтоң юғары миҫалы булып торасаҡ».


text:
Ҡаранай батыр ерендә шәжәрә байрамы
Башҡортостан ҡала-райондарында ырыу байрамдары үтә. Ошондай шәжәрә байрамы Стәрлебаш районының Ҡаранай ауылында ойошторолдо.
Ҡаранай ауылында шәжәрә байрамын үткәреү ниәтен медицина фәндәре докторы Марс Юлдашев күтәреп сыҡҡан. Уның баласағы ошонда үткән. Марс Тимербулат улы төҙөгән Юлдашевтар шәжәрәһендә 14 быуын теркәлгән.
Ҡаранай ауылы халҡы үҙ тарихына битараф түгел. Шуның өсөн дә шәжәрә байрамын үткәреү ниәтен бер тауыштан хуплап, байрамды ойоштороп та ебәргән.Таймаҫовтар, Тойғоновтар, Юлдашевтар, Усмановтар һәм Ҡаранаевтар-уларҙың барыһы ла башҡорт халҡының данлыҡлы улы, батыр Ҡаранай Моратов нәҫеленән. Бәлки шуның өсөндөр ҙә уларҙың барыһы ла тыуған төйәккә, тарихҡа һөйөү менән янып йәшәй.
Шәжәрә байрамында Ҡаранай ауылы халҡы Ҡаранай Моратовтың музейын һәм һәйкәлен асыу ниәтен белдереп район етәкселегенә мөрәжәғәт итергә ҡарар итте. Ошонда уҡ был изге эш башланды ла инде. Тыуған яҡ тарихын өйрәнеүсе Салауат Таймасов буласаҡ музейға Ҡаранай Моратов үҙ ҡулы менән яҙған документтарҙы тапшырҙы.


text:
Сифат буйынса Башҡортостандың төбәк комиссияһы - Рәсәйҙә иң яҡшыһы
Башҡортостан Республикаһының сифат буйынса төбәк комиссияһы Рәсәйҙә иң яҡшыларҙан тип табылған һәм почетлы диплом менән бүләкләнгән. Бүләкләү тантанаһы Звенигородта (Мәскәү өлкәһе) “Рәсәйҙең 100 яҡшы тауары” Программаһы дирекцияһы менән ойошторолған 2009 йылдағы эш һөҙөмтәләре буйынса төбәк сифат комиссияларының кәңәшмәһенән һуң булып үтте.
Кәңәшмәлә 2009 йыл конкурсы һөҙөмтәләре һәм 2010 йылда үтәсәк конкурстың методик материалы тикшерелә.
Башҡортостан предприятиелары сифат өлкәһендә һиҙелерлек ҡаҙаныштарға өлгәшкән. Республикала прогрессив халыҡ-ара стандарттар нигеҙендә эффектив менеджмент алымдары индерелә. Был эштең төп күрһәткесе – “Рәсәйҙең 100 яҡшы тауары” программа-конкурсында наградалар иҫәбе.
Программа илебеҙҙә 1998 йылдан эшләп килә. Башҡортостан йыл һайын алдынғы урын биләй. 2009 йыл конкурсы һөҙөмтәләре буйынса Рәсәй субъекттары араһында ул икенсе урынға сыҡҡан: хеҙмәт һәм продукцияның 35 төрө — лауреат, 70-е дипломант булған.


text:
Минераль ашламалар - республика аграрийҙарына
Башҡортостан Республикаһы Хөкүмәте һәм "Салауатнефтеоргсинтез" асыҡ акционерҙар йәмғиәте республика ауыл хужалығы етештереүселәре өсөн минераль ашламаларға хаҡтарҙы килешеп билдәләне.
Республика ауыл хужалығы етештереүселәре өсөн минераль ашламалар хаҡтары һәм уны һатыуҙың башҡа шарттары 2010 йылдың 7 апрелендә үткәрелгән осрашыуҙа тикшерелде, тип хәбәр итә "Салауатнефтеоргсинтез" йәмғиәтенең матбуғат хеҙмәте. Унда "Салауатнефтеоргсинтез" асыҡ акционерҙар йәмғиәтенең генераль директоры Дамир Шәүәлиев һәм БР Хөкүмәте Премьер-министрының беренсе урынбаҫары, ауыл хужалығы министры Шамил Вахитов ҡатнашты.
— Бөгөн иң мөһиме — минераль ашламалар хаҡы билдәләнде. Был бик тә ҡыуаныслы хәл, сөнки "Салауатнефтеоргсинтез" һәм "Мәләүез минераль ашламалары" предприятиелары республиканың минераль ашламаларға талабының иң күп өлөшөн— 80 проценттан ашыуын — тәьмин итә, — тип билдәләне Шамил Вахитов.


text:
Фото:
Азат Йыһаншин Әлшәй һәм Дәүләкән райондары хужалыҡтарында булды
Фото:
Һөнәри байрамдары алдынан ауыл хужалығы министры Азат Йыһаншин Әлшәй һәм Дәүләкән райондарының ауыл хужалығы предприятиеларын тикшерҙе.
Дәүләкән районында БР Ауыл хужалығы министрлығы башлығы һөт заводында, 2-се икмәк продукттары комбинатында, «Регион-Агро» яуаплылығы сикләнгән йәмғиәтендә, «Рихтер» крәҫтиән хужалығында булды. Александр Эйснерҙың ҡаҙ фермаһында ҡошсолоҡ үҫеше проблемаларын тикшерҙе.
Бынан тыш, министр Дәүләкән районы муниципаль район хужалыҡтары һәм эшкәртеү предприятиелары етәкселәре менән осрашты.
Азат Йыһаншин республиканың агросәнәғәт комплексы үҫеше, аграрийҙар алдында торған бурыстар тураһында һөйләне, малсылыҡ үҫеше һәм ауыл хужалығы продукцияһын етештереүҙе арттырыу перспективаларында айырым туҡталды. Осрашыу барышында сәсеүлектәр майҙаны структураһын үҙгәртеү мәсьәләләре, орлоҡтарҙың булыу-булмауы һәм уларҙың сифаты тикшерелде. Ауыл хужалығы министры тармаҡ хеҙмәткәрҙәренә эш хаҡын ваҡытында түләү проблемаһына айырым иғтибар бүлде.
Әлшәй районында БР ауыл хужалығы министры «Заветы Ленина», «Нур» ауыл хужалығы производство кооперативтарында, шәкәр заводында булды һәм ауыл хужалығы һәм эшкәртеү предприятиелары етәкселәре менән осрашты, тип хәбәр итә БР Ауыл хужалығы министрлығының матбуғат хеҙмәте.


text:
Сочиҙаға ҡышҡы Олимпиадаға биш тонна юғары сифатлы башҡорт балы ебәреләсәк
23 ғинуарҙа Өфөнән XXII ҡышҡы Олимпия уйындарына һәм XI ҡышҡы Паралимпия уйындарына биш тонна юғары сифатлы башҡорт балын ебәрәсәктәр.
Элек, Башҡортостандың апитерапия һәм умартасылыҡ буйынса ғилми-тикшеренеү үҙәге Сочиҙа үтәсәк Олимпия уйындарында республиканың бренд тауырын тәҡдим итәсәк, тип хәбәр ителгәйне.
Сочиҙағы Олимпиада-2014 сараларында Башҡортостан вәкилдәренең ҡатнашыуын республика Президенты Рөстәм Хәмитов башлап сыҡты: ул Рәсәй Федерацияһы Хөкүмәте Рәйесе урынбаҫары Дмитрий Козакка ҡышҡы Олимпиадала ҡатнашыусыларға һәм уның ҡунаҡтарына башҡорт балын күрһәтеү тәҡдиме менән мөрәжәғәт итте. Дмитрий Козак был фекерҙе хупланы, унан һуң Краснодар крайының Ҡулланыусылар өлкәһе департаменты хеҙмәткәрҙәре башҡорт умартасыларына махсус күргәҙмә-йәрминкәлә ҡатнашырға тәҡдим итте. Ул Имеретин уйһыулығының «Бәрхәт миҙгелдәре» комплексы территорияһында 1 февралдән алып 16 мартҡа тиклем үтәсәк.
Билдәләп үтергә кәрәк, Башҡортостан ҡышҡы Олимпиада-2014-тә үҙенең бренд тауарын күрһәтеүсе илдең башҡа бер нисә төбәктәре араһында булды.
Маҡсат – сит ил ҡунаҡтарына Рәсәйҙе уның барлыҡ төрлөлөгөндә күрһәтеү.
«Башинформ» агентлығына Башҡортостандың апитерапия һәм умартасылыҡ буйынса ғилми-тикшеренеү үҙәгенән хәбәр итеүҙәренсә, биш тонна юғары сортлы бал 150 грамдан алып дүрт килограмға тиклем пластик, быяла һәм ағас һауыттарға тултырылған.
Дөйөм алғанда фасовкалау өсөн 68 төр тара ҡулланылған, уларҙың күп өлөшө – ағастан сувенир продукцияһы: биҙәкләнгән ағас мискәләр, биҙрәләр, туҙҙан тырыздар.
Балдан тыш, «олимпия» күргәҙмәһендә умартасылыҡтың башҡа продукттары ла тәҡдим ителәсәк — һитә, һеркә һәм ҡорт елеме, шулай уҡ ҡортсолоҡ продукттарын ҡулланып дауалау-иҫкәртеү һәм косметика продукциялары.


text:
104 фермер үҙ хужалығын үҫтереүгә грант алды
Башҡортостандың 41 районынан 104 фермер ғаилә малсылыҡ фермаларын үҫтереүгә, крәҫтиән (фермер) хужалыҡтары ойоштороуға һәм үҫтереүгә гранттар алды.
Быйыл яңы эш башлаусы фермерҙарға ярҙам һәм ғаилә малсылыҡ фермаларын үҫтереү программаларын тормошҡа ашырыуға ике кимәлдәге бюджеттарҙан 189 миллион һум самаһы аҡса бүленде. Шуның 95 миллион һумдан ашыуы — беренсе программаға һәм 94 миллион һумы икенсегә тура килә.
— Грант — ул награда ғына түгел, шулай уҡ яуаплылыҡ та, — тип һыҙыҡ өҫтөнә алды республиканың ауыл хужалығы министры Николай Коваленко конкурс еңеүселәрен бүләкләү тантанаһында. —Республикала фермерлыҡ программаларын артабан финанслау кимәле проекттарҙы ни тиклем уңышлы тормошҡа ашырыуға бәйләнгән.
Министр билдәләүенсә, башҡа ауыл хужалығы тауарҙары етештереүселәре менән бер рәттән Башҡортостан фермерҙары ла дәүләт ярҙамының бөтә төрҙәре менән файҙалана ала. Шулай уҡ төбәктә махсус «фермер» программалары ла эшкәртелгән.
БР ауыл хужалығы министрының беренсе урынбаҫары Азат Йыһаншин әйтеүенсә, конкурста ҡатнашырға теләүселәр һаны йылдан-йыл арта бара.
Мәҫәлән, «Яңы эш башлаусы фермер» программаһы буйынса 2012 йылда 225 заявка бирелһә, 2013 йылда иһә уларҙың һаны әлеге ваҡытҡа 270-кә етте.
Ғаилә малсылыҡ фермаларын үҫтереү программаһы буйынса ла шундай уҡ күренеш күҙәтелә: 2012 йылда 64 заявка булһа, 2013 йылда – 103.
Былтыр ғына был программалар сиктәрендә 50 трактор, 99 берәмек мал аҙығы әҙерләү техникаһы, 12 трактор тағылмаһы һатып алынды. Бынан тыш, 55 фермер хужалығы малсылыҡ ҡорамалдары, 174 ат, 3473 баш һыйыр малы, 400-ләп ваҡ мал һәм 3000 баш ҡош-ҡорт һатып алды.
Фермер хужалыҡтарын үҫтереү буйынса иң ҙур әүҙемлек бөгөнгө көндә Әбйәлил, Баймаҡ, Дыуан, Мәсетле, Салауат, Учалы һәм Хәйбулла райондарында билдәләнә, тип хәбәр итә БР Ауыл хужалығы министрлығының матбуғат хеҙмәте.


text:
Ҡала көнөндә Өфөлә салютҡа 15 мең кеше йыйылған
Ҡала көнөндә Өфөлә салют ҡарарға 15 мең кеше йыйылған. Был хаҡта Өфө хакимиәтендә үткән оператив кәңәшмәлә ҡала башлығы Павел Качкаев хәбәр итте.
Ғәҙәттә бындай тамаша күберәк халыҡты йыя. Еңеү көнөндәге салютты быйыл 15 мең тамашасы күҙәткән. Ә бер йыл элек Өфөлә Ҡала көнөндәге салютҡа 40 мең самаһы кеше сыҡҡан.
Тамашасылар иҫәбенең сағыштырмаса аҙ булыуы фейерверктың түбән сифаты менән түгел, ә көндөң һалҡын тороуы менән аңлатыла. Һыуыҡ булыуы арҡаһында халыҡ В.И. Ленин исемендәге майҙанда барған байрам программаһына ла артыҡ ҡыҙыҡһыныу күрһәтмәгән – көн дауамында артистар сығышын ни бары 500 – 600 кеше күҙәткән.
Шулай ҙа, Павел Качкаев билдәләүенсә, уңайһыҙ һауа шарттарына ҡарамаҫтан, бөтә байрам саралары ла Өфөлә өҙөклөктәрһеҙ үткән.


text:
Төбәктә иртә яҙғы культураларҙы сәсеү тамамланған
Башҡортостанда иртә яҙғы иген һәм ҡуҙаҡлы иген культураларын сәсеү эше тамамланған, тип хәбәр итә республика Ауыл хужалығы министрлығының матбуғат хеҙмәте. Һүҙ бойҙай, һоло, арпа, борсаҡ, шулай уҡ техник культуралар – шәкәр сөгөлдөрө һәм көнбағыш тураһында бара.
Һуң яҙғы (ҡара бойҙай һәм тары) һәм мал аҙығы культураларын (кукуруз, судан үләне, иген ҡатнашмаһы) сәсергә ҡала. Шул уҡ ваҡытта 47 райондың 16-һы ҡара бойҙай сәсеү буйынса планды тулыһынса үтәгән.
БР Ауыл хужалығын консультациялау үҙәге мәғлүмәттәренә ярашлы, бөгөнгө көнгә яҙғы культуралар 1,9 миллион гектар майҙанда (республика планының 95 проценты) сәселгән.


text:
Баш ҡалала бүлмәләрҙе ҡуртымға алыу бер йылда 15 процентҡа ҡиммәтләнгән
ӨФӨ, 2016 йыл, 2 март. /«Башинформ» мәғлүмәт агентлығы, Ольга Мортазина/.
«Фатирҙар донъяһы» порталы мәғлүмәттәре буйынса, Өфөлә бүлмәләрҙе ҡуртымға алыу бер йылда 15,4 процентҡа ҡиммәтләнгән һәм уртаса 6372 һум тәшкил иткән. Башҡортостандың баш ҡалаһы илдең 59 ҡалаһы ингән рейтингта 17-се урынды биләй.
Мәскәүҙә бүлмәләр уртаса 17 000 һумға ҡуртымға бирелә (+7,3 процент), әммә баш ҡалала 6000 — 8000 һумға ла бүлмә табырға мөмкин. Икенсе урында Санкт-Петербург — 11 000 һум (-1,7 процент). Сорғот, Сочи, Дондағы Ростов ҡалаларында ла бүлмәләр ҡиммәт — 8000 һумдан ашыу. Иң арзандары Пенза һәм Улан-Удэла — 4000 һумдан кәмерәк.
Портал аналитиктары ҡуртымға биреү баҙарындағы ике йүнәлеште билдәләй: был, бер яҡтан, күсемһеҙ милек баҙарында ставкаларҙың кәмеүе, икенсе яҡтан, иң арзан торлаҡҡа ихтыяждың артыуы. Бүлмәләрҙе ҡуртымға алыуҙың ҡиммәтләнеүе шуның менәң аңлатыла. Тикшерелгән 16 ҡалала ошондай күренеш күҙәтелә.


text:
12 июндә Спорт һарайы алдындағы майҙанда йәрминкә үтәсәк
12 июндә — Рәсәй, Салауат Юлаевтың тыуыуына 255 йыл тулыу һәм Өфө ҡәлғәһенә нигеҙ һалыуҙың 435 йыллығы көнөндә Спорт һарайы алдында ауыл хужалығы йәрминкәһе үткәреләсәк.
Унда республиканың 29 районынан Башпотребсоюз предприятиелары ҡатнашасаҡ. Йөҙҙән ашыу сауҙа нөктәһендә предприятиелар үҙҙәрендә етештерелгән продукцияны тәҡдим итәсәк. Мәҫәлән, ит һәм ит продукттары, картуф, йәшелсә, бал, он һәм ярма, кондитер изделиелары һәм башҡа аҙыҡ-түлектәр. Байрам программаһында фольклор коллективтары һәм үҙешмәкәр артистар ҡатнашлығында концерт та ҡаралған.


text:
Белгестәр Башҡортостанда клиник цитология мәсьәләләрен тикшерәсәк
«Клиник цитологияның көнүҙәк мәсьәләләре» республика конференцияһы 12 декабрҙә Республика клиник онкология диспансерында үтәсәк. Уны клиник лаборатория диагностикаһы табиптарының квалификацияһын күтәреү һәм Башҡортостан халҡына медицина ярҙамын күрһәтеүҙе камиллаштырыу маҡсатында төбәктең Һаулыҡ һаҡлау министрлығы ойоштора.
«Башинформ» агентлығына ведомствоның матбуғат хеҙмәтенән хәбәр итеүҙәренсә, сарала ҡатнашыуға клиник лаборатория диагностикаһы табиптары саҡырылған. Конференция барышында был өлкәләге көнүҙәк мәсьәләләр тикшереләсәк.


text:
«Берҙәм Рәсәй» партияһының Башҡортостан төбәк башҡарма комитетында яңы етәксе буласаҡ
«Берҙәм Рәсәй» партияһының Башҡортостан төбәк башҡарма комитетында яңы етәксе буласаҡ. Был вазифаны биләгән Рөстәм Ишмөхәмәтов Башҡортостан Республикаһының Дәүләт Йыйылышы – Ҡоролтайға эшкә күсә. Бөгөн ул БР Дәүләт Йыйылышының Дәүләт төҙөлөшө буйынса комитеты рәйесе урынбаҫары итеп һайланды. Рөстәм Ишмөхәмәтов кандидатураһын комитеттың ултырышта ҡатнашҡан барлыҡ ағзалары ла бер тауыштан яҡланы. Был ҡарарҙы республика Дәүләт Йыйылышының башҡа депутаттары ла раҫлаясаҡ.
Дәүләт төҙөлөшө буйынса комитет рәйесе урынбаҫары вазифаһын бығаса биләгән Михаил Бугераға Өфө дәүләт иҡтисад һәм сервис академияһында эш тәҡдим ителде.
«Берҙәм Рәсәй» партияһының Башҡортостан төбәк башҡарма комитетының яңы етәксеһе алдағы аҙнала билдәле буласаҡ. «Башинформ» агентлығына «Берҙәм Рәсәй»ҙең төбәк сәйәси советы секретары урынбаҫары Альберт Мифтахов хәбәр итеүенсә, партияның башҡарма комитеты оҙаҡ ваҡыт етәксеһеҙ ҡала алмай, шуға күрә был мәсьәлә яҡын арала хәл ителәсәк.


text:
Башҡортостанға Германия Федератив Республикаһының эшлекле даирәләре вәкилдәре килә
Шаршамбы, 21 июлдә, Башҡортостанға Германия Федератив Республикаһы делегацияһы килә. БР Сәнәғәт, инвестицион һәм инновацион сәйәсәт министрлығынан хәбәр итеүҙәренсә, делегация составына Европа илдәренән рәсми кешеләр, шулай уҡ машиналар эшләүҙә, металлургия, энергияны һаҡсыл ҡулланыуҙа, химия сәнәғәте һәм төҙөлөштә махсуслашҡан Германия компаниялары етәкселәре һәм әйҙәүсе эксперттары ингән. Визит тышҡы иҡтисади эшмәкәрлеккә булышлыҡ итеү программаһы сиктәрендә Германияның Федераль иҡтисад һәм технологиялар министрлығы һәм COMMIT GmbH компанияһы ярҙамында үтә.
Германия вәкилдәре республиканың ҡала һәм район хакимиәттәрендә, министрлыҡтарҙа һәм ведомстволарҙа бер нисә осрашыу һәм һөйләшеүҙәр үткәрәсәк. Визит программаһында республиканың Өфө, Стәрлетамаҡ, Салауат, Бәләбәй ҡалалары, Мәләүез районы предприятиелары менән яҡындан танышыу ҙа ҡаралған.
Визит 24 июлгә тиклем дауам итәсәк.


text:
«Юрист-профессионал 2009» конкурсында еңеүселәр бүләкләндеФото: Олег Яровиков
«Юрист-профессионал 2009» конкурсында еңеүселәр бүләкләнде
«Юрист-профессионал 2009» конкурсында еңеүселәр бүләкләндеФото: Олег Яровиков
Юристар көнө алдынан Өфөлә, Мәжит Ғафури исемендәге Башҡорт дәүләт академия драма театрында, «Юрист-профессионал 2009» конкурсында еңеүселәрҙе бүләкләү тантанаһы үткәрелде. Конкурстың төп маҡсаттары булып һөнәр статусын һәм абруйын, юристар берләшмәһендә профессионализм кимәлен күтәреү һәм юғары квалификациялы белгестәрҙе асыҡлау торҙо.
Ғөмүмән, беренсе тапҡыр үткәрелгән конкурсты «Респект» хоҡуҡ компанияһы, Хеҙмәт һәм социаль мөнәсәбәттәр академияһының Башҡортостан социаль технологиялар институты (филиал) ойошторҙо. Конкурс БР Юстиция министрлығы ярҙамында үтте.
«Оратор оҫталығы» махсус номинацияһында беренсе урынды һәм призды «Хоҡуҡи технологиялар үҙәге» ябыҡ акционерҙар йәмғиәтенең аналитика төркөмө етәксеһе Юлия Туйкина яуланы. Икенсе урын БР Адвокаттар палатаһы адвокаты, юридик фәндәр кандидаты, Башҡорт дәүләт университетының хоҡуҡ институты уҡытыусыһы Гүзәл Рәжәповаға бирелде. Өсөнсө урынды «Максимум» юридик бюроһы» яуаплылығы сикләнгән йәмғиәте директоры Айгөл Солтанбәкова һәм «Урал юридик компанияһы» яуаплылығы сикләнгән йәмғиәте юрисы Альберт Гәрәев алды.
Бер төркөм конкурсанттар махсус приздарға лайыҡ булды: улар Өфөнөң Киров район суды судьяһы ярҙамсыһы Вадим Әхмәтнәбиев - «Теорияны һәм практиканы оҫта берләштергән өсөн», БР Президенты ҡарамағындағы Башҡортостан дәүләт хеҙмәте һәм идара итеү академияһының өсөнсө курс студенты Роман Ситдиков – «Үҙ позицияңды инандырырлыҡ итеп биргән өсөн», Башҡорт дәүләт медицина университеты клиникаһы юрисконсульты Зөлфир Тимерғәлиев – "Суд ҡарарҙарын үтәү проблемаһы актуаллеген дәлилдәр менән нигеҙләгән өсөн», БР Дәүләт Йыйылышы – Ҡоролтай Секретариатының хоҡуҡи, коррупцияға ҡаршы экспертиза һәм суд вәкиллеге бүлеге мөдире Руслан Ямалетдинов – «Коррупцияға ҡаршы ҡануниәттең норматив-хоҡуҡи базаһына тәрән теоретик анализ яһаған өсөн», БР Ҡулланыусыларҙың хоҡуҡтарын яҡлау һәм алкоголле продукцияның әйләнешенә һәм сифатына контроль идаралығы хоҡуҡи эштәр бүлегенең 2-се разрядлы өлкән белгесе Юрий Банников – «Граждандарҙың хоҡуҡтарын һәм законлы мәнфәғәттәрен яҡлауҙы хоҡуҡи көйләү өсөн», Башҡортостан республика адвокаттар коллегияһы адвокаты Нәфис Ғәлимәрҙәнов – «Иҫбатлау базаһын биреүҙә креатив ҡараш өсөн».
Наградлау тантанаһында Башҡортостан Республикаһы Президенты ҡарамағындағы Дәүләт советнигы Сергей Лаврентьев, БР Хөкүмәте Премьер-министры урынбаҫары Рафаил Диваев, БР адвокаттар берләшмәһе президенты, БР Адвокаттар палатаһының беренсе вице-президенты Валерий Аббасов һәм башҡалар ҡатнашты.


text:
Үҙәк банк төп ставканы 12,5 процентҡа тиклем кәметте
ӨФӨ, 2015 йыл, 30 апрель. /«Башинформ» мәғлүмәт агентлығы, Артур Басиров/.
Бөгөн, 30 апрелдә, Рәсәй банкының директорҙар советы төп ставканы 14-тән 12,5 процентҡа тиклем кәметеү тураһында ҡарар ҡабул итте. Был хаҡта Үҙәк банкының сайтында хәбәр ителә.
Үҙәк банк йыллыҡ инфляцияның нығыныуын билдәләй. Өҫтәүенә, ҡулланыусылар хаҡтары үҫеше көтөлгәнгә ҡарағанда тиҙерәк туҡтаясаҡ. Бер йылдан (2016 йылдың апрелендә 2015 йылдың апреленә ҡарата) йыллыҡ инфляция һигеҙ проценттан кәмерәк кимәлгә һәм 2017 йылда билдәләнгән кимәлгә (дүрт процентҡа) етәсәк.
Рәсәй банкы билдәләүенсә, инфляция хәүефенең әкренәйеүенә ҡарап төп ставканы кәметеү ихтималлығы бар.


text:
Ҡыҙыл балыҡ
Ҡыҙылса, Ҡыҙылбалыҡ (урыҫ. Обыкнове́нный тайме́нь[1], лат. Hucho taimen) — мәрсен һымаҡтар төркөмөнә ҡараған ҡараһыу тәңкәле, ҡыҙғылт ҡанатлы йыртҡыс балыҡ[2]; һөмбаш балыҡтар ғаиләһенә ҡараған балыҡ. «Ҡыҙыл китап»ҡа кергән.
Йөкмәткеһе
Ҡылыҡһырлама[үҙгәртергә | вики-тексты үҙгәртергә]
Һорораҡ, суртанға оҡшаған, туҡмаҡ башлы, ваҡ тәңкәле, ҡанаты ҡыҙыл ҡара булған ҡыҙыл төҫтәге балыҡ.
Йәшәү рәүеше[үҙгәртергә | вики-тексты үҙгәртергә]
Шәп аҡҡан, таҙа, һалҡын һыулы йылғаларҙа йәшәй. Иң ағын урындарҙы һайлай. Башҡортостанда Ҡариҙел, Ағиҙел, Еҙем йылғаларында осрай.
Иҫкәрмәләр[үҙгәртергә | вики-тексты үҙгәртергә]
- ↑ Позвоночные животные России: обыкновенный таймень
- ↑ Толковый словарь современного башкирского литературного языка. (под. ред З. Г. Ураксина, 2005


text:
Республика көнө алдынан Дуҫлыҡ монументына сәскәләр һалыу тантанаһы үттеФото: Олег Яровиков
Республика көнө алдынан Дуҫлыҡ монументына сәскәләр һалыу тантанаһы үтте
Республика көнө алдынан Дуҫлыҡ монументына сәскәләр һалыу тантанаһы үттеФото: Олег Яровиков
Бөгөн Башҡортостан Президенты Рөстәм Хәмитов, Башҡортостан Республикаһы Дәүләт Йыйылышы – Ҡоролтай рәйесе Константин Толкачев, республика Хөкүмәте Премьер-министры Азамат Илембәтов Өфөлә Дуҫлыҡ монументына сәскәләр һалды.
Монумент Башҡортостандың үҙ ирке менән Рәсәй дәүләтенә ҡушылыуына 400 йыл тулыу айҡанлы төҙөлгән, республикала Рәсәй көнөн һәм Республика көнөн был һәйкәлгә сәскәләр һалыуҙан башлау матур йолаға әүерелгән.
Сәскәләр һалыу тантанаһында шулай уҡ республиканың дәүләт власы органдары етәкселәре, Өфө хакимиәте башлығы Павел Качкаев һәм башҡа рәсми кешеләр ҡатнашты.


text:
Милли музейҙа ҡурсаҡтар күргәҙмәһе асыла
Өфөлә 2 ноябрҙә «Әкиәт иленән» беренсе махсус ҡурсаҡтар күргәҙмәһе асыласаҡ. Башҡортостандың Милли музейы республика рәссамдарының һәм оҫталарының һуңғы биш йылда ижад иткән иң яҡшы эштәрен тәҡдим итәсәк.
«Әкиәт иленән» күргәҙмәһенә килеүселәр ҡурсаҡ сәнғәтенең үҙенсәлектәре, нескәлектәре менән таныша аласаҡ. «Башинформ» агентлығына Милли музейҙың күргәҙмәләр бүлегенән хәбәр итеүҙәренсә, экспозицияла күп төрлө ҡурсаҡтар тәҡдим ителәсәк. Уларҙы эшләү өсөн оҫталар һәләтен генә ҡулланмаған, текстиль, ағас, ҡағыҙ, кейеҙ, күн һәм туҙ кеүек ҡул аҫтындағы материалдарҙы ла файҙаланған.


text:
Баш ҡалала республика парламентының пленар ултырышы үтте
Өфөлә Башҡортостан Республикаһының дүртенсе саҡырылыш Дәүләт Йыйылышы – Ҡорлтайҙың 51-се ултырышы үтте. Көн тәртибендә 40 һорау ҡаралды. Закон проекттарын тикшереү алдынан төбәктең һаулыҡ һаҡлау министры Георгий Шебаев «Башҡортостан Республикаһының һаулыҡ һаҡлау өлкәһен яңыртыу программаһын тормошҡа ашырыу» темаһына доклад менән сығыш яһаны. Ведомство башлығы парламентарийҙарҙы алдағы ваҡытҡа тармаҡты үҫтереү мөмкинлектәренең төп күрһәткестәре менән таныштырҙы.
Артабан депутаттар «Башҡортостан Республикаһында Эшҡыуарҙар хоҡуҡтары буйынса вәкил вазифаһына кандидатура тураһында»ғы мәсьәләне тикшерҙе. Башҡортостан Президенты менән тәҡдим ителгән Рафаил Ғибәҙуллин кандидатураһы закондар сығарыусыларҙың күпселек тауышы менән хупланды.
Тикшереүгә тәҡдим ителгән 21 республика закон проектының етәүһе закон статусын алды. Улар араһында: «Башҡортостан Республикаһында муниципаль хеҙмәт тураһында»ғы Башҡортостан Республикаһы законының 12-се статьяһына үҙгәреш индереү хаҡында», «Башҡортостан Республикаһының юл фонды тураһында»ғы Башҡортостан Республикаһы законына үҙгәрештәр индереү хаҡында», «Башҡортостан Республикаһында дәүләт милкен хосусилаштырыу тураһында»ғы Башҡортостан Республикаһы законына үҙгәрештәр индереү хаҡында» һәм башҡалар.
Һигеҙ закондар сығарыу инициативаһы Башҡортостан парламентарийҙары пленар ултырышта беренсе уҡыуҙа ҡабул итте. «Мәғариф тураһында», «Ойошмалар милкенә һалымдар тураһында», «Башҡортостан Республикаһында бала хоҡуҡтарының төп гарантиялары тураһында» һәм башҡа республика закондарына төҙәтмәләр раҫланды.
Республика Дәүләт Йыйылышы ултырышында «Республика Башкортостан» гәзитенең баш мөхәррире Эльза Хореваның «Республика Башкортостан» гәзитен үҫтереү йүнәлештәре тураһында»ғы мәғлүмәте тикшерелде. Республика парламенты спикеры Константин Толкачев әлеге ваҡытта был баҫмала күҙәтелгән ыңғай үҙгәрештәрҙе билдәләне.
— Гәзит, ысынында ла, һуңғы ваҡытта үҙгәрә, — тип һыҙыҡ өҫтөнә алды республика Дәүләт Йыйылышы рәйесе. – Бөгөн ул теремегерәк тел менән «яҙыла», ыңғай үҙгәрештәр осорон кисерә, ысынында ла «халыҡ» гәзитенә әүерелә.
Константин Толкачев төбәк парламентының киләһе ултырыштарында ойоштороусылары республиканың Дәүләт Йыйылышы – Ҡоролтай булған башҡа баҫмаларҙың да мөхәррирҙәрен тыңларға тәҡдим итте. Депутаттар был башланғысты хупланы.
Ғәҙәттәгесә, төбәк Дәүләт Йыйылышының пленар ултырышында Башҡортостан Республикаһының айырым суд участкаларына мировой судья вазифаһына кандидатуралар раҫланды.


text:
Өфө йәйге биатлон буйынса Рәсәй чемпионатын һәм беренселеген ҡабул итә
10 — 15 июлдә Өфөлә йәйге биатлон буйына Рәсәй чемпионаты һәм беренселеге үткәрелә. Был ярыштар кросс дистанциялары буйынса Европа чемпионатына һайлап алыу ярыштары буласаҡ.
10 июлгә ир-егеттәр һәм юниорҙар, шулай уҡ ҡатын-ҡыҙҙар һәм юниор ҡыҙҙарҙың рәсми тренировкалары планлаштырылған.
Тәүге уҙыштар 11 июлдә: кросс-спринт, 4 км (ир-егеттәр, юниорҙар) һәм кросс-спринт, 3 км (ҡатын-ҡыҙҙар, юниор ҡыҙҙар).
Турнир 15 июлдә масс-старт менән тамамлана.


text:
Башҡортостан Хөкүмәте "Йәшел аҙна" Гран-прийы менән наградландыФото: Олег Яровиков
Башҡортостан Хөкүмәте "Йәшел аҙна" Гран-прийы менән наградланды
Башҡортостан Хөкүмәте "Йәшел аҙна" Гран-прийы менән наградландыФото: Олег Яровиков
Продукцияның бик яҡшы сифаты өсөн Башкортостан Республикаһы Хөкүмәтенә Гран-при, брендтарҙың үҙенсәлекле дизайны һәм аҙыҡ-түлек тауарҙарының юғары тәм сифаттары өсөн өс диплом һәм ике миҙал – Башҡортостан предприятиелары Берлиндағы «Йәшел аҙна» күргәҙмәһенән ошондай наградалар алып ҡайтты.
Бынан тыш, Рәсәй экспозицияһы составында күргәҙмәлә әүҙем ҡатнашҡан өсөн Башҡортостан, атап әйткәндә, «Башспирт» асыҡ акционерҙар йәмғиәте Рәсәй ауыл хужалығы министры Елена Скрынник ҡул ҡуйған РФ Ауыл хужалығы министрлығы дипломдары менән бүләкләнде.
Хәтерегеҙгә төшөрәбеҙ, 14 ғинуарҙан 24-енә тиклем Берлинда 75-се «Йәшел аҙна 2010» ("Green Week", "Grune Woche") халыҡ-ара күргәҙмә-йәрминкәһе үтте. Рәсәй делегацияһы составына Башҡортостан предприятиелары инде. Быйыл Берлиндағы абруйлы халыҡ-ара аграр форумда республиканан ике предприятие — «Башспирт» асыҡ акционерҙар йәмғиәте һәм Башҡортостан умартасылыҡ һәм апитерапия буйынса ғилми-тикшеренеү үҙәге ҡатнашты.
Был Европа баҙарында Башҡортостан тауарҙарының тәүге генә презентацияһы түгел. Республика аграрийҙары – «Йәшел аҙна»ла даими ҡатнашыусылар. Былтыр Берлиндағы күргәҙмәлә Башҡортостандан «Дикий мед» һәм «Калиновая» араҡыларын Германияның ҙур сауҙа селтәрҙәренә сығарыуға килешеүҙәр төҙөлгәйне. Немецтар башҡорт сифатын лайыҡлы баһаланы.
Шуға ла быйыл бөтә төп брендтар ҡуйылған «Башспирт» предприятиеһы экспозицияһы шунда уҡ күргәҙмә ҡунаҡтарының иғтибарын йәлеп итте. Килеүселә р «Дикий мед», «Белый чай», «Башкирский стандарт», «Курай», «Петровский сенат» һәм «Калиновая» араҡыларын тәмләп ҡарай алды. Күргәҙмәлә ҡатнашыусылар брендтарҙың стилле дизайнын һоҡланып ҡарау ғына түгел, продуктты етештереү технологияһы хаҡында ла тәфсирләп һорашты.
Быйылғы «Йәшел аҙна»ла Башҡортостан делегацияһы вәкилдәре еврозонала дистрибуция буйынса партнерҙар менән әүҙем һөйләшеүҙәр алып барҙы, продукция оҙатыу һәм ассортиментын киңәйтеү мәсьәләләрен тикшерҙе. «Башспирт»тың Берлиндағы аграр форумда өлгәшкән ҡаҙаныштары араһында — «Leon GMBH» күмәртә алкоголь компанияһы директоры Леонид Крашевич менән Европаға «Дикий мед», «Башкирский стандарт», «Платиновая star», «Калиновая», «Уфимка», «Федор Шаляпин» араҡыларын сығарыуҙы артабан оҙайтыу тураһында килешеү. Бынан тыш, Германияға башҡорт тәбиғи балын оҙатыу тураһында һөйләшеүҙәр алып барылды.
Башҡортостан предприятиеларының «Йәшел аҙна»ла ҡатнашыу һөҙөмтәләре тураһында бөгөн БР Ауыл хужалығы министрлығында журналистар менән осрашыуҙа БР ауыл хужалығы министры урынбаҫары Рәмил Нуриәхмәтов һәм «Башспирт» асыҡ акционерҙар йәмғиәтенең генераль директоры Николай Князев һөйләне. Нуриәхмәтов әйтеүенсә, бөгөн республикаға Германияға башҡорт балы партияһын оҙатыуға тәүге заявка килгән дә инде.


text:
Тәүлек эсендә Башҡортостанда 26,5 гектар урман янды
ӨФӨ, 2015 йыл, 1 октябрь. /«Башинформ» мәғлүмәт агентлығы, Ксения Калинина/.
Уҙған тәүлектә Башҡортостанда 26,5 гектар урман янды. Төбәктең урман фонды биләмәһендә өс янғын асыҡланды, тип билдәләнеләр республика Урман хужалығы министрлығының матбуғат хеҙмәтендә.
Белорет районының Отнурок ауылынан һигеҙ саҡрым алыҫлыҡта дүрт гектар майҙанда янғын теркәлгән. Быға ағас ҡалдыҡтарын яндырыу сәбәпсе булған. 1 октябрь иртән ут һүндерелгән. Икенсе янғын Туймазы районы Ҡандра-Ҡотой ауылынан дүрт саҡрым алыҫлыҡта сыҡҡан. Кискә янғынды һүндергәндәр. Уның сәбәптәре асыҡлана.
Хәҙер ике ерҙә урман яна. Тәүгеһе кисә Йылайыр районының Иҫке Яҡуп ауылынан һигеҙ саҡрым алыҫлыҡта урындағы халыҡтың ғәйебе буйынса сыҡҡан. Ут 20 гектар урманды ялмап алған. Министрлыҡ ҡарамағындағы төбәк диспетчер хеҙмәтендә әйтеүҙәренсә, янғындың көсәйеүенә юл ҡуйылмаған. Йәнә бер янғын Күгәрсен районының Ибраһим ауылы эргәһендә теркәлгән. Быға уттың ауыл хужалығы тәғәйенләнешендәге ерҙәрҙән күсеүе сәбәпсе булған. Ике гектар урман уттан зыян күргән.


text:
Башҡортостанда инновацияларға талап формалаштырыу бурысы ҡуйылды
Инновацияларға талап формалаштырырға кәрәк, шул иҫәптән шәхси-дәүләт партнерлығы, венчур финанслау ярҙамында ла, тип белдерҙе Мортаза Рәхимов республика парламентына Мөрәжәғәтнамәһендә.
— Бөгөн бәләкәй һәм урта бизнеста прогрессив фекерләүсе, үҙенсәлекле, әүҙем тормош позицияһы яҡлы ижади кешеләр байтаҡ эшләй, — тине республика башлығы. — Беҙгә яңы эш урындары булдырған һәм элеккеләрен һаҡлап алып ҡалған эшҡыуарҙарҙың башланғыстарын хупларға кәрәк. Был мәсьәләлә муниципалитеттар айырыуса әүҙемлек күрһәтергә тейеш. Уларҙың тулы ҡанлы иҡтисадын тергеҙеү – модернизациялауҙың төп йүнәлештәренең береһе. Үҙ иҡтисади базаңды үҫтереү өсөн өҫтән ярҙам һәм күрһәтмә көтөргә кәрәкмәй. Иң мөһиме – вайымһыҙ булмаҫҡа, инициативалы кешеләргә тәғәйен ярҙам күрһәтергә. Бының өсөн хакимиәт башлыҡтарына бөтә хоҡуҡтар бирелгән.


text:
Фото:
«Башҡорт фарфоры» юғары сифатлы продукция сығара
Фото:
«Башҡорт фарфоры» яуаплылығы сикләнгән йәмғиәте (Октябрьский ҡалаһы) продукцияһы яңы баҙарҙарға сыға. Был предприятие күптән түгел Мәскәүҙә үткән «ПИР–ҡунаҡсыллыҡ индустрияһы–2010» ХIII халыҡ-ара күргәҙмәһендә ҡатнашҡандан һуң «Башҡорт фарфоры»на продукцияһын Башҡортостандан ситкә оҙатыу тураһында тәҡдимдәр килә башланы. Был турала БР Сәнәғәт һәм инновация сәйәсәте министрлығы хәбәр итә.
«Башҡорт фарфоры» экспозицияһы ошо көндәрҙә Өфөлә тамамланған «Ҡунаҡсыллыҡ индустрияһы-2010» VII махсус күргәҙмәһендә айырым урын биләне. Бында предприятие үҙе сығарған продукцияның бөтә ассортиментын тиерлек тәҡдим итте. Был Европа сифатындағы ресторан һауыт-һабаһы ла, шулай уҡ фарфорҙан оригиналь сувенир изделиелары ла.
Өфөләге күргәҙмәнән һуң предприятие үҙ продукцияһын республика территорияһында һәм күрше төбәктәрҙә һатыуҙы киңәйтергә планлаштыра.


text:
Әлфис Ғаязов: «Мәғариф тураһында»ғы законға үҙгәрештәр индереү көн талаптарына яуап бирә»
«Мәғариф тураһында»ғы Башҡортостан Республикаһы законына үҙгәрештәр индереү хаҡында»ғы БР законы үҙ көсөнә инде. Был үҙгәрештәр, тәү сиратта, закондың бөгөнгө көн талаптарына яуап бирә алыуына йүнәлтелгән, тип билдәләне Башҡортостандың мәғариф министры Әлфис Ғаязов.
— Барлыҡ үҙгәрештәр, шул иҫәптән закондар сығарыу кимәлендә лә, йәшәү шарттарының үҙгәреүенә бәйле, — тине ведомство башлығы. – Ошо йәһәттән законға индерелгән үҙгәрештәр киләсәккә йүнәлтелгән ыңғай хәл булып тора. Бөгөн илдә һәм республикабыҙҙа маҡсатлы программалар системаһы уңышлы тормошҡа ашырыла. Мәғариф системаһына ҡарата бындай алым ҡулланыу тәүге осорҙа артабан үҫешеүҙең кәрәкле йүнәлештәрен билдәләй. Индерелгән тәҡдимдәр нигеҙендә был положениелар бойомға ашырыла. Бындай алымдар юғары һөҙөмтәлелек күрһәтте. Атап әйткәндә, уҡыу йорттарының матди-техник базаһын нығытыу мәсьәләһе тап маҡсатлы программалар ярҙамында хәл ителә.
Әлфис Ғаязов илдә һәм республикабыҙҙа «Беҙҙең яңы мәктәп» программаһының уңышлы тормошҡа ашырылыуын миҫалға килтерҙе. Уҡытыусыларға эш хаҡын арттырыу, шулай уҡ үҙәк һәм республика тарафынан бүленгән аҡсалар иҫәбенә матди-техник базаны нығытыу буйынса күрелгән саралар ҙа быға миҫал булып тора.


text:
«Башҡортостан Республикаһында лайыҡлы хеҙмәт» төбәк программаһына ҡул ҡуйылдыФото: Олег Яровиков
«Башҡортостан Республикаһында лайыҡлы хеҙмәт» төбәк программаһына ҡул ҡуйылды
«Башҡортостан Республикаһында лайыҡлы хеҙмәт» төбәк программаһына ҡул ҡуйылдыФото: Олег Яровиков
Йома, 25 ғинуарҙа, Башҡортостан Хөкүмәте, төбәктең Профсоюздар федерацияһы һәм республиканың эш тәҡдим итеүселәре берләшмәһе араһында 2025 йылға тиклем иҫәпләнгән «Башҡортостан Республикаһында лайыҡлы хеҙмәт» өс яҡлы программаһына ҡул ҡуйылды.
Документҡа БР Хөкүмәте Премьер-министрының беренсе урынбаҫары Рәүф Ноғоманов, БР Профсоюздар федерацияһы рәйесе Әмирхан Сәмерханов һәм БР Сауҙа-сәнәғәт палатаһы президенты Юрий Пустовгаров ҡул ҡуйҙы.
БР Хөкүмәте Премьер-министры урынбаҫары Лилиә Ғүмәрова билдәләүенсә, Башҡортостанда әҙерләнгән документ лайыҡлы хеҙмәт принциптарын тормошҡа ашырыу һәм үҫтереү буйынса беренсе төбәк программаһы булып тора.
— Социаль-хеҙмәт өлкәһендәге хәлде яҡшыртыу буйынса берлектә саралар үткәреү беҙҙең төп бурыс булып тора. Һөҙөмтәлә улар хеҙмәт етештереүсәнлегенең күтәрелеүенә, тимәк, республика һәм айырым предприятиелар кимәлендә килемдең артыуына килтерергә тейеш. Хөкүмәттең, профсоюздарҙың һәм эш тәҡдим итеүселәрҙең был йүнәлештә башҡарыласаҡ берлектәге әүҙем эшмәкәрлеге халыҡтың йәшәү кимәлен арттырыу мәсьәләләрен хәл итеүҙә йәнә бер мөһим аҙым буласаҡ, тип ышанам, — тине Лилиә Ғүмәрова.
Башҡортостан Президенты Рөстәм Хәмитов ҡушыуы буйынса, республикала 2011 йылдан ойошмалар хеҙмәткәрҙәренең эш хаҡы кимәлен йыл һайын кәм тигәндә 15 процентҡа арттырыу буйынса саралар планы тормошҡа ашырыла. Бынан тыш, 2014 йылға бюджет өлкәһе хеҙмәткәрҙәренең эш хаҡы кимәлен 1,5 тапҡырға арттырыу тураһындағы бойороҡҡа ҡул ҡуйылды.
Халыҡ-ара хеҙмәт ойошмаһы мәғлүмәттәренә күҙ һалһаҡ, республикала дөйөм эшһеҙлек кимәле 2012 йылдың сентябрь-ноябрь айҙарында 5,5 процентҡа тиклем кәмегән. Йыл башында был күрһәткес 7,7 процентҡа тиң булған. Әммә уртаса Рәсәй кимәленән ул элеккесә юғарыраҡ булып ҡала. Ил буйынса был күрһәткес 5,3 процент тәшкил итә.


text:
Фото:
Ташҡынға әҙерлек бара
Фото:
16 февралдә Башҡортостан Республикаһы Хөкүмәте Премьер-министры Раил Сарбаев 2010 йылда Башҡортостан Республикаһы территорияһында яҙғы ташҡынды аварияһыҙ үткәреү буйынса саралар планын раҫланы.
Документ быйылғы ташҡын һыуҙарын имен-аман үткәреү буйынса саралар комплексын һәм башҡарыусыларҙы билдәләй. Ташҡын алдынан биш авария шартлатыусы бригадаһы маҡсатлы инструктаж үтәсәк, ә 15 марттан юғары хәүефле объекттарҙа тәүлек әйләнәһенә дежур итеү ойоштороласаҡ.
Ташҡын осоронда һыуҙың бысраныуына юл ҡуймау өсөн ҡалдыҡ һыуҙар ағымына яҡын ятҡан һыу объекттары БР Тәбиғәттән файҙаланыу һәм экология министрлығының Дәүләт аналитика контроле баш идаралығы күҙәтеүе аҫтында буласаҡ.
Бойороҡ менән шулай уҡ БР Хөкүмәте Премьер-министры урынбаҫары Рафаил Диваев рәйеслегендә республика ташҡынға ҡаршы комиссияһы составы раҫланды.


text:
Фото:
Янғантау ауылында мәктәпте реконструкциялау дауам итә
Фото:
Башҡортостан Президенты Салауат районының Янғантау ауылында яңы уҡыу йылына әҙерлек барышы менән танышты.
1 сентябргә урындағы халыҡ күптән көтөлгән бүләген аласаҡ - мәктәпкә 1418 квадрат метр майҙанлы өҫтәмә төкәтмә сафҡа индереләсәк.
Унда өҫтәмә уҡыу кластары, ашхана, тантаналар залы, оҫтахана һәм музей урынлаштырыу планлаштырыла.
«Янғантау» шифаханаһы көсө менән алып барылған төҙөлөштөң смета хаҡы 25 миллион һумдан ашып киткән.
Уҙған йылда күләмле реконструкция үткән мәктәп бинаһының дөйөм майҙаны буласаҡ төкәтмә иҫәбенә йәнә ике тапҡырға артасаҡ.
Әлеге мәлдә мәктәптә 17 класс бар. Уларҙа 300-ҙән ашыу бала шөғөлләнә. Педагогтар коллективы 25 кеше иҫәпләнә.
Быйыл 15 ун беренсе класс уҡыусыһы тыуған тупһа аша атлап сығасаҡ. Уның ҡарауы башланғыс мәктәпкә бер юлы 28 беренсе класс уҡыусыһын көтәләр.
Республиканың төньяҡ-көнсығыш төбәктәре буйлап эш сәфәре сиктәрендә Мортаза Рәхимов Мәсетле районындағы “Ҡарағай” шифаханаһында ла булды. Ул ял йортоноң артабанғы үҫеш перспективалары менән танышты. Әлеге ваҡытта 219 кешегә иҫәпләнгән шифаханала 250-нән ашыу кеше ял итә. Уларҙы, дауалау корпусын иҫәпкә алып, дүрт корпус, ете ағас бунгало, кәмә станцияһы, пляж, ял үҙәге хеҙмәтләндерә.


text:
Моноҡалалар дәүләт ярҙамы аласаҡ
БР Иҡтисади үҫеш министрлығы тарафынан моноҡалаларға индерелгән 12 биләмә уларҙа хәлде тотороҡландырыу өсөн һәр яҡлап ярҙам аласаҡ. Был турала республиканың иҡтисади үҫеш министры Евгений Евтушенко хәбәр итте.
Мәҫәлән, бындай ҡалаларҙың төп предприятиеларының профилен үҙгәртеү буйынса проекттар федераль Инвестиция фондынан (киләһе йыл уны ун миллиард һумға тулыландырыу күҙаллана) финанслауға конкурстарҙа ҡатнашасаҡ. Бынан тыш, бындай предприятиеларға дәүләт заказдары биреп (“НефАЗ” асыҡ акционерҙар йәмғиәте автобустарға заказдар ала ла инде) ярҙам итеү планлаштырыла.
Иң ҡатмарлы моноҡала – Ағиҙелдә бойомға ашырылған ҙур проекттарҙың береһе – “йылға-диңгеҙ” тибындағы порт төҙөү. Проекттың хаҡы – 3,6 миллиард һум, шуның 700 миллион һумы үҙләштерелгән дә инде.
Ағиҙел порты – бик файҙалы логистик нөктә. Уны файҙаланыуға тапшырыу Ҡара, Каспий, Балтик диңгеҙҙәренә сығыуҙы тәьмин итәсәк, бынан тыш, “Сәнәғәтле Урал – Поляр Урал” федераль проектын әүҙемерәк тормошҡа ашырырға булышлыҡ итәсәк.
Әйткәндәй, Ағиҙел проектын 2011 йылда уҡ сафҡа индерергә мөмкин буласаҡ, ул саҡта 2,6 мең кеше эш менән тәьмин ителәсәк.
Башҡа моноҡалаларҙа ла ошоға оҡшаш проекттар эшләнә һәм тормошҡа ашырыла.


text:
Республика халҡына торама пункттарҙы исемләү мәсьәләһендә күберәк хоҡуҡтар бирелә
Дәүләт Йыйылышының Урындағы үҙидара, гражданлыҡ йәмғиәте институттарын үҫтереү һәм киң мәғлүмәт саралары буйынса комитеты ултырышында көн тәртибендәге һорауҙарҙың береһе «Башҡортостан Республикаһында намыҫ һәм дин тотоу иреклеге тураһында» законға индереләсәк закондар сығарыу инициативаһы булды. Ул дини ойошмаларға үҙ уставтарына ярашлы белем биреү ойошмалары ойоштороу хоҡуғы бирә.
Ултырышта шулай уҡ «Башҡортостан Республикаһының административ-ҡоролошо тураһында» һәм «Урындағы үҙидаралыҡ органдарына Башҡортостан Республикаһының айырым дәүләт вәкәләттәрен биреү тураһында»ғы закондарға үҙгәрештәр индереү тәҡдиме ҡаралды. Үҙгәрештәр торама пункттарға исем биргән ваҡытта халыҡ фекерен тулыраҡ иҫәпкә алыу, шулай уҡ уҡыусыларға социаль ярҙам итеү буйынса урындағы үҙидаралыҡ органдарына күберәк мөмкинлектәр бирә.
Көн тәртибенең айырым пункты булып Комитетҡа Башҡортостан Республикаһы Президентының Дәүләт Йыйылышына Мөрәжәғәтнамәһен тормошҡа ашырыу буйынса саралар ойоштороу мәсьәләһе торҙо. Саралар планы эшләнгән һәм Мөрәжәтнамәлә әйтелгән ике төп йүнәлеш буйынса берҙәм эшмәкәрлекте тормошҡа ашырыуға ҡағыла: гражданлыҡ йәмғиәтен булдырыуҙа һәм уның асыҡлығын арттырыуҙа парламент ролен көсәйтеү. Депутаттар «Башҡортостан Республикаһының Йәмәғәт палатаһы тураһында»ғы законын камиллаштырырға ниәтләнә. Шулай уҡ ағымдағы йылдың март-апрелендә Дәүләкәндә урындағы үҙидаралыҡтың көнүҙәк мәсьәләләре буйынса күсмә ултырыш һәм түңәрәк өҫтәл үткәреү планлаштырылған, тип хәбәр иттеләр республика Дәүләт Йыйылышының матбуғат хеҙмәтенән.


text:
Фото:
Өфөлә икенсел торлаҡҡа хаҡтар бер аҙнала 1,1 процентҡа күтәрелде
Фото:
Һуңғы аҙнала Өфөлә икенсел торлаҡҡа хаҡ бер процентҡа күтәрелгән. Бөгөн бындай күсемһеҙ милектең бер квадрат метры Башҡортостандың баш ҡалаһында уртаса 45,26 мең һумға тәҡдим ителә.
Хаҡтар бөтә типтағы фатирҙарға ла артҡан. Бер бүлмәле фатирҙар — бер процентҡа (квадрат метрына 47,1 мең һум), ике бүлмәлеләр — 1,1 процентҡа (44,93 мең), өс бүлмәлеләр — 0,8 процентҡа (43,15 мең), күп бүлмәлеләр 1,1 процентҡа (43,44 мең) ҡыйбатланған.
Иң ҡыйбат, элиталы торлаҡ «квадратына» уртаса 59,5 мең һумға тәҡдим ителә.
«Эксперт» күсемһеҙ милек агентлыҡтары селтәре белгесе Айгөл Степанова әйтеүенсә, бөгөн Өфөлә һатыуға ҡуйылған иң арзан өс бүлмәле фатир 800 меңгә тәҡдим ителә. Ул К.Маркс урамындағы йортта урынлашҡан, майҙаны — 45 квадрат метр. Иң ҡиммәт фатир 16,5 миллион һумға һатыла – ағалы-энеле Кадомцевтар урамы, дүрт бүлмәле, 175 квадрат метр.
Бүлмәләр сегментында тәҡдим ителгән иң түбән хаҡ – 500 мең һум: Интернациональ урамы, 12,1 «квадрат». Иң юғары хаҡ – 1170 мең һум: Космонавтар урамы, 10,9 кв. метр.
Әлеге ваҡытта һатылған иң ҡыйбат коттедж 20 миллион һумға тәҡдим ителә. Был Аҡманайҙа урынлашҡан йорттоң майҙаны — 450 квадрат метр.


text:
Еңеүҙең 70 йыллығы уңайынан «Первушин» аэродромында хәрби-тарихи реконструкция үткәрелә
ӨФӨ, 2015 йыл, 2 июнь. /«Башинформ» мәғлүмәт агентлығы, Ләйлә Аралбаева/.
20 июндә Өфөнән алыҫ түгел «Первушин» аэродромында «Беҙ үткәндәрҙән» тип аталған хәрби-тарихи реконструкция уҙғарыла. Иҫегеҙгә төшөрәбеҙ, 2007 йылдан алып Өфөнөң төрлө майҙансыҡтарында ошондай саралар ойошторола. Быйыл күләмле проект Бөйөк Ватан һуғышында Еңеүҙең 70 йыллығына бағышланған.
Театрлаштырылған тамашала Икенсе донъя һуғышы йылдарындағы хәрби техника: мотоциклдар, автомобилдәр, совет һәм немец танктары файҙаланыласаҡ. Ойоштороусылар 45 миллиметрлы пушканы ла күрһәтергә вәғәҙәләй.
Сарала өфөләр, республика ҡалалары вәкилдәре, шулай уҡ Новосибирск, Кемеров, Пермь, Һамар, Тольятти, Екатеринбург, Силәбе, Новоуральск, Ульяновск, Киров ҡалаларынан ҡунаҡтар ҡатнаша. «Мюзет» төркөмө һуғыш осоро йырҙарынан торған концерт әҙерләй. Һуңынан авиашоу ойоштороласаҡ.
Сара көндөҙгө сәғәт 1-ҙә башлана. Инеү ирекле. Автобус Көньяҡ автовокзалдан сәғәт 12-лә китә. «Первушин» аэродромы Кушнаренко районында урынлашҡан. Аэродромға «Өфө — Ҡазан» трассаһы буйлап барырға була.


text:
Бәләкәй эшҡыуарлыҡ субъекттарына Өфөләге бизнес-инкубаторҙа урын алыу мөмкинлеге бирелә
ӨФӨ, 2015 йыл, 6 февраль. /«Башинформ» мәғлүмәт агентлығы, Артур Басиров/.
Бәләкәй эшҡыуарлыҡ субъекттарын Өфөләге бизнес-инкубаторҙа урын алыу өсөн асыҡ конкурста ҡатнашырға саҡыралар. Проекттың ойоштороусыһы — Өфөнөң бәләкәй эшҡыуарлыҡты үҫтереү һәм ярҙам итеү ҡала фонды.
Фондтың сайтында хәбәр ителеүенсә, конкурста ҡатнашыу өсөн документтар 10 февралгә ҡәҙәр иртәнге сәғәт 9-ҙан киске 6-сы яртыға тиклем ҡабул ителә. Адресы: Өфө ҡалаһы, Ибраһимов бульвары, 19.
Тулыраҡ мәғлүмәтте (347) 273-12-45 телефоны буйынса йәки Өфөнөң бәләкәй эшҡыуарлыҡты үҫтереү һәм ярҙам итеү ҡала фонды сайтынан алырға була.


text:
Башҡортостан Президенты тура эфирҙа республика халҡы һорауҙарына яуап бирәсәк
Башҡортостан Президенты Рөстәм Хәмитов «Башҡортостан юлдаш телевидениеһы» каналының тура эфирында республика халҡы менән осрашасаҡ һәм уларҙың һорауҙарына яуап бирәсәк.
«Тура линия» бөгөн, 23 майҙа, 19.00-дән 21.00-гә тиклем үткәреләсәк. Күсмә телекамералар Өфөнө Благовар һәм Сибай менән тоташтырасаҡ. Граждандар менән алып барыласаҡ диалогты «Спутник ФМ» радиостанцияһы ла тапшырасаҡ. Башҡортостан юлдаш телевидениеһының http://tv-rb.ru/ рәсми сайтында Рөстәм Хәмитовҡа һорауҙар ҡабул итеү дауам итә.
Башҡортостан Президентының ошо рәүешле халыҡ менән аралашыуы ғәҙәти күренешкә әүерелә бара. Былтыр август айында Рөстәм Хәмитов «Президент сәғәте» махсус программаһында тура эфирҙа республика халҡы менән аралашҡайны. Ул ваҡытта Өфөнөң һәм Әлшәй районы халҡының, шулай уҡ студияға килгән журналистарҙың Башҡортостан Президентына һорауҙар бирергә мөмкинлеге булды. Рөстәм Хәмитовҡа килгән һорауҙарҙың күбеһе торлаҡ менән тәьмин итеү, хеҙмәт һәм эш хаҡы, һаулыҡ һаҡлау, торлаҡ-коммуналь хужалыҡ мәсьәләләренә ҡағылды. Беренсе осрашыуҙы тамамлап, Рөстәм Хәмитов тура эфирҙа бындай телекүперҙәрҙең даимиға әйләндереләсәге хаҡында белдергәйне.


text:
Физкультурниктар көнөндә Өфөлә Корпоратив уйындар үтәсәк
Бөтә Рәсәй Физкультурниктар көнөн билдәләгән көндө, 13 августа, «Динамо» стадионында Өфө хакимиәте башлығы Кубогына II Өфө корпоратив уйындары үтәсәк.
Ойоштороусылар — Өфө ҡалаһы ҡала округы хакимиәтенең Физик тәрбиә һәм спорт буйынса комитеты, Өфө ҡалаһының «Спортты үҫтереү үҙәге» муниципаль автономиялы учреждениеһы.
Спорт байрамы программаһы туғыҙ спорт төрөнән ғибәрәт. Уйындарҙа Өфөнөң һәр районынан бишәр команда ҡатнаша ала. Команда бер ойошма йәки предприятие хеҙмәткәрҙәренән торорға тейеш.
Ярыштар 10 сәғәттә башлана. Сараны асыу тантанаһы – 12 сәғәттә.


text:
сишәмбе, 17 гыйнвар 2017, Казан вакыты 08:04
Хәҙер Рәсәй кимәлендәге хәбәрҙәр Михаил Касьяновтың ҡултамғалар йыйыуҙағы мутлашыуҙарына ҡайтып ҡала. Ғәҙәттәгесә, һайлауҙарҙан Башҡортостан бер ҡасан да ситтә ҡалмай. Ыңғай яҡтан да, кире яҡтан да. Был юлы ла Михаил Касьянов файҙаһына ялған ҡултамғалар йыйыусылар араһында Башҡортостан бар. Аралаш тикшереүҙәрҙән күренеүенсә, республика биләмәләрендә оппозицион кандидат өсөн ҡултамғала йыйыусы 165 кешенең 45-е генә был эште үҙ документтарын нотариус аша беркетеп башҡарғандары асыҡланған. Йәғни башҡа 120-һе дөрөҫ йыймаған. Ошолар араһынан 6 кеше кем өсөн ҡултамғалар йыйыуын бөтөнләй белмәгән.


text:
Ял көндәрендә Башҡортостанда яҙғы һунар миҙгеле башлана
ӨФӨ, 2015 йыл, 17 апрель. /«Башинформ» мәғлүмәт агентлығы, Гөлфиә Акулова/.
18 апрелдә Башҡортостанда һыу ҡоштарына һәм ҡарағай урманы кейектәренә яҙғы һунар миҙгеле асыла. Ошо ваҡыттан алып ҡурпысыҡ, ҡаҙ, ата өйрәк, ҡор, һуйыр ауларға рөхсәт ителә.
Республиканың Тәбиғәттән файҙаланыу һәм экология министрлығынан хәбәр итеүҙәренсә, ҡыуыштан ултырып ҡына ҡына атырға була, йөрөп атыу тыйыла.
Раҫланған нормаларға ярашлы, быйыл яҙғы миҙгелдә бер һунарсы көнөнә биш ҡурпысыҡ, бер ата һуйыр һәм ҡор, өс ҡаҙ, өс ата өйрәк аулай ала.
Бөгөнгө көндә Башҡортостандың Тәбиғәттән файҙаланыу һәм экология министрлығында 500 рөхсәт ҡағыҙы бирелгән.
Яҙғы һунар миҙгеле 27 апрелдә тамамлана.


text:
Фото:
Яңы технологияларға инвестициялар иҡтисадты күтәрәсәк
Фото:
Былтыр Благовещен районында гофроҡатырға етештереү заводы төҙөй башлау 360 миллион һум аҡса йәлеп итте. Производствоны эшкә ҡушыу 260 кешене эшкә урынлаштырырға һәм айына 8 миллион квадрат метр кимәлендә тауар төрөү продукцияһы сығарырға мөмкинлек бирәсәк. Хәҙер объектты төҙөү тамамланған тиерлек – монтажлау һәм ҡорамалдарҙы тикшереү алып барыла. Инвесторҙар фекеренсә, 4-5 йылда капитал һалыуҙар тулыһынса ҡапланасаҡ.
Бында “Ағиҙел” яуаплылығы сикләнгән йәмғиәте йылылыҡ изоляцияһы материалдары заводы ла төҙөлә. 2008 йылда башланған төҙөлөштө тамамлау өсөн инвесторҙар 2,3 миллиард үҙ средстволарын һалды һәм оҙайлы ваҡытҡа кредиттар йәлеп итергә планлаштыра.
– Район ни тиклем күберәк инвестициялар йәлеп итһә, шул тиклем күберәк эш урындары булдырыласаҡ һәм бюджет әүҙемерәк тулыланасаҡ, – тип билдәләне БР Хөкүмәте Премьер-министры Раил Сарбаев, 10 февралдә был ике объектта булып. – Ә былар бөтәһе бергә – районда именлек гаранты.
Ә 11 февралдә республика премьер-министры Раил Сарбаев Учалы ҡалаһының сәнәғәт һәм социаль объекттары буйлап үтте. Ул айырыуса Учалы үҙәк ҡала дауаханаһына, Ураҙ ауылында төҙөлгән малсылыҡ комплексына, Учалы тау-байыҡтырыу комбинатының Көнбайыш Озерный һәм Озерный баҡыр колчеданы ятҡылыҡтарына иғтибар бүлде.
«Байрамғол агрофирмаһы» яуаплылығы сикләнгән йәмғиәтенең һөтсөлөк фермаһы малсылыҡ комплексы 1200 баш голштин-фриз тоҡомло мал аҫрауға иҫәпләнгән. Был – дәүләт-шәхси партнерлыҡ өлгөһө – өс йыл элек республика «Байрамғол» агрофирмаһының малсылыҡ комплексын төҙөп бөтөрөргә ярҙам итте һәм йыл ярым элек бында 560 баш мал килтерелде. Хәҙер 350 быҙау өҫтәлеп, улар 825 баш булды. Быйыл майҙа бында тағы бер корпус төҙөлөшө тамамлана, һәм тиҙҙән малсылыҡ комплексында малдар иҫәбе тағы 400 һыйырға артасаҡ.
Бынан тыш, Раил Сарбаев Үҙйылға ер аҫты руднигының шахта һәм ташландыҡ тоҡомдар өйөмө аҫтындағы һыуҙарҙы таҙартыу ҡоролмалары төҙөлөшө менән танышты. Уның проект ҡеүәте 500 куб м/сәғәт тәшкил итә. Был ҡеүәттең яртыһы эшкә ҡушылған – 250 куб м/ сәғәт. Учалы районы хакимиәте башлығы Азат Йыһаншин әйтеүенсә, премьер таҙартыу ҡоролмаларының тулы ҡеүәтенә эшләй башлауын тәьмин итеү өсөн төҙөлөштө тиҙләтергә ҡушҡан.


text:
Башҡортостанда 2013 йылда күп балалы ғаиләләрҙән 13 меңгә яҡын сабый өҫтәмә пособие аласаҡ
Башҡортостанда 2013 йылдың 1 ғинуарынан йән башына уртаса килеме йәшәү минимумынан, йәғни 5600 һумдан, кәмерәк булған күп балалы ғаиләләр 1,5-3 йәштәге һәр өсөнсө һәм унан һуңғы балаға өс мең һум күләмендә ай һайын аҡсалата түләү аласаҡ.
БР Хеҙмәт һәм халыҡты социаль яҡлау министрлығының матбуғат хеҙмәтенән хәбәр итеүҙәренсә, бындай түләүҙе яҡынса 13 мең бала аласаҡ. Был маҡсаттарға 2013 йылда 230 миллион һумдан ашыу аҡса бүленә.
Бынан тыш, яңы йылда күп балалы ғаиләләр өсөн физкультура-сәләмәтләндереү һәм мәҙәниәт учреждениеларына йөрөүгә, шулай уҡ йәмәғәт транспортында йөрөүгә льготалар аҡсаға әйләндерелә. Был маҡсаттарға өс һәм унан күберәк бала тәрбиәләгән һәр ғаилә ай һайын 410 һум аҡса аласаҡ.


text:
Фото:
Өфөлә халыҡ иҫәбе арта
Фото:
Өфөлә йәнә халыҡ иҫәбе арта. Йыл башынан алып ҡалала 8,5 мең самаһы сабый тыуған, ә халыҡ иҫәбенең тәбиғи артыуы бер меңдән ашыу кешене тәшкил иткән. Был турала бөгөн Өфө хакимиәтендәге оператив кәңәшмәлә уның башлығы Павел Качкаев хәбәр итте.
Ыңғай процестар, Павел Качкаев әйтеүенсә, ҡаланың социаль-иҡтисади үҫешенең башҡа өлкәләрендә лә күҙәтелә. Эшһеҙлек кимәле уҙған йылдың ошо уҡ осоро менән сағыштырғанда 12 процентҡа кәмегән, уртаса эш хаҡы 21 мең һумдан ашып киткән. Йыл башынан алып Өфөлә 294 мең квадрат метр торлаҡ сафҡа индерелгән, ә зыянға эшләүсе предприятиелар ҡалала 14,7% тәшкил итә — Рәсәй буйынса был иң яҡшы күрһәткестәрҙең береһе.